Haurrak ez dira hilerrira eraman behar – Guraso.eus\nHaurrak ez dira hilerrira eraman behar\n2022-03-09\tNaroa Martinez\tIruzkinik ez\nEz gara zoratu, ez.\nEz gara kontraesanetan sartu, ezta ere.\nEta bai: haurrak ez dira hilerrira eraman behar.\nZergatik gatoz orain horrekin?\nBada, duela aste batzuk, sare sozialetan hainbatek haur garaiko hilerriekiko esperientziak partekatu zituzten. Eta egia da, gehienek era positiboan bizi izan zutela toki horrekiko harremana.\nBatetik, hainbatek guraso gisa partekatzen zuten euren bizipena:\n“Alaba ttikia zanean eraman ohi nuen bixitatzen genuen herrixketako hilerritara, ez bakarrik heriotza bizitzarekin batera datorren gertaera ekidi ezinari bildurra kentzeko, bertako hil-harri zaharrak eta euskal herriko historiaz aritzeko ere! Iparraldekoak maite ditugu gehien, kanpain dorrean bizita eta heriotzari loturiko leloak baitaude idatzita! Getariko goiko elizan, adibidez, “Lehen eta azken muxua” jartzen du eta Sarakoan, “Oren guztiek dute gizona kolpatzen, azkenekoak du hobirat egortzen”! Benetan ederrak!!!”\n“Bai, aitzaki berezirik gabe gainera. Mendi buelta eginez, hilerritik pasatzen garenetan “attonaren harrira”.”\n“Aurten, azaroak 1ean eraman nuen alaba (3urte). Jaiaren inguruan galdetu zidan, eta, nire ustez, azalpenak nahikoak ez zirenez hara eraman nuen hil ondorengo prozesu guztia uler zezan.”\nHurrengo erabiltzaileak, berriz, bai haur zenean baita ama izanik zein bizipen dituen partekatzen zigun. Hemen duzue Nkn LF-ren ekarpena:\n“Nik duela 12 urterarte ez dut hilerrian inor izan, beraz, haur nintzela ez ninduten eramaten. Egun, ama naizela, bai eramaten ditut hilerrira nire bi umeak (12 eta 10urte), nagusiak hilabeteak zituela hasi zen joaten. Errealitate bat da jaio eta hil egiten garela, zergatik ez kontatu zati hori??? Zergatik ukatu errealitate hori?? Naturaltasuna ematen badiogu dena errazagoa dela pentsatzen dut.”\nAzkenik, haurrak zirenean hilerriekiko euren harremana partekatzen zuten hiru lagun genituen.\nEkhiñe PLk eta anonimotasuna gordetzea nahiago duen beste pertsona batek ondorengoa esaten ziguten:\n“Txikitatik urtero hilerrira joan izan gara azaroaren 1ean. Santu guztien eguna izateaz gain, amaren urtebetetzea ere bada eta gure ohitura izan da urte askotan zehar.”\n“Pasai Donibane aipatuta, hilerriaren eta ikastolaren paretek muga egiten dute. Txiki-txikitatik ohituta gaude jolas ordu edota eguerdiko atsedenaldietan hilerrian ehorzketak ikusten. Askorentzat arraroa da, guretzat egunerokoa izan da.”\nHorraino, badirudi hilerrirako bisitek alde onak baino ez dituztela, baina, bestelako bizipenak ere badaude. Izan ere, ezer ez da txuria edo beltza eta Itziarrek argi eta garbi erakutsi zigun hori.\n“Gauza bat da Santu Guztien egunean eta noizbehinka “bisitan” joatea. Izorratzen duena ezagutu eta maite dituzun pertsonen hiletak, hilobiratzeak, gorpua bertan dauden mezak… dira. Nire kasuan, horretaz gain, asteburu osoak pasatzen genituen hilerri zikinean setoak konpontzen, lurra mugitzen eta loreak landatzen; norbait hiltzen zen bakoitzean egun osoa tanatorioan edo beilategian… Haurra zarenean honek ez du laguntzen, ez dizu aurrera egiten laguntzen, iraganean bizi zara eta bertara itzultzen zara behin eta berriro. Altzifrea usaintzen dudan aldi oro, lur bustia loreekin edo loresortek tanatorio eta hilerrietara teleportatzen nau. Heriotzaren usaina da.”\n“Una cosa es "ir de visita" en Todos los Santos y días aleatorios. Lo jodido son los funerales, entierros, misas de cuerpo presente de gente que conoces y quieres… En mi caso aparte de todo eso pasábamos fines de semana enteros en el puto cementerio arreglando los setos, removiendo la tierra y plantando flores, cada vez q moría alguien todo el día en el tanatorio o en el velatorio… Cuando eres niño no ayuda, no te deja seguir adelante, vives anclado en el pasado y vuelves a él una y otra vez. Cada vez que huelo cipreses, tierra húmeda con flores o ramos de flores me teletransportan a tanatorios y cementerios. Es el olor de la muerte.”\nOrduan, zertan datza desberdintasuna?\nHilerri, beilatoki, tanatorio zein bereziak zaizkigun tokietara joan baino lehen 4 ideia nagusi kontuan izan beharko genituzke.\nBatetik, derrigortasuna. Norbanako guztiok daukagu kontuan hartuak izateko beharra. Beraz, ahal den neurrian behintzat, beraiei galdetu ea joan nahi duten edo ez eta behin joatekotan, lehenago atera nahi badute, horrela egin. Izan agur egunetan, ospakizun egunetan zein egun arruntetan.\nBestetik, bizipen gogorrei bakarrik ez lotzea. Itziarrek aipatzen zuen bezala, heriotzak zeudenean hurbiltzen ziren hilerri eta beilatokira. Gainera, bertaratzera derrigortzen zuten eta herri txikietan asko gertatzen zen hori. Bereziki urteetan atzean joan ahala, haurrak inguruan zeuden heriotza presente zegoenean eta hori ona da, noski, baina beti ere emozionalki babesa ematen badiegu.\nHirugarrenik, hain zuzen ere, aipatzen genuena: emozionalki laguntzea. Heriotza bizitzaren parte badela ezagutzea ongi dago. Baina horrelako galera batek dakarzkien emozioak kontuan hartu behar dira eta haur eta gazteek laguntza beharko dute bai testuingurua eta bertan gertatzen dena bai euren erreferentziako helduen emozio eta sentipenak ulertzeko.\nAzkenik, haur eta nerabeak protagonista izatea. Euren beharrak erantzun eta egokitzen ez zaizkien ardurak ez ematen. Hau da, lekuetara eta ekitaldietara joatea edo ez erabakitzen dutela ere, beraien beharrei erantzutea: barruan edo kanpoan egon, jendearekin edo bakarrik egon, eserita edo jolasten, bertan edo alde egin… Epaitu gabe euren nahiak asetzea.\nHaur eta gazteak hilerrira joatea gomendagarria da, noski. Baina nola?\nEz daitezela behartuak joan.\nEz dadila bakarrik bizipen gogorrekin lotua izan.\nBeraiekin goazen helduok akonpainamendu egokia egitea.\nLehentasuna haur eta nerabeak izan daitezela: Haur eta gazteen behar, zalantza eta eskaerei erantzutea.\nBeraz, haur eta gazteak hilerrira joatea gomendagarria da, egokia ez dena eurak eramatearen ekintza da.\nEskerrak eman behar dizkizuet sare sozialetan babesa eman eta, bereziki, parte hartzen duzuen guztioi. Izan ere, partekatzen duguna zuek aberasten baituzue.\nIruzkinik ez "Haurrak ez dira hilerrira eraman behar"


Irekia Eusko Jaurlaritza - Gobierno Vasco :: Garagardo artisauaren artea ulertzeko gakoak aztertu dira EHUko Udako Ikastaroetan\nGaragardo artisauaren artea ulertzeko gakoak…\nEusko Jaurlaritzako Elikagaien Kalitate eta Industrien zuzendariak, Peli Manterolak, hasiera eman dio Donostiako Miramar Jauregian egin den “Craft Beer Revolution: garagardo artisauaren artea ulertzeko gakoak” izeneko ikastaroa Euskal Herriko Unibertsitateko Uda Ikastaroen XXXVIII. edizioaren baitan.\nIkastaro honetan, garagardo artisauaren sektorearen errealitate sozioekonomikoan barneratu da, tokiko ekonomian duen eragina eta gastronomiari egiten dion gero eta ekarpen handiagoa aztertu da.\nNazio eta nazioarte mailako profesional entzutetsuenek bere negozio eredua esperientziak konpartitu dute eta garagardo artisau eta industrialaren arteko desberdintasunei buruzko hizaldia egin dute.\nIkastaroa Eusko Jaurlaritzako Ekonomiaren Garapen eta Azpiegituren Sailak antolatuta izan da, Euskal Garagardo Elkartearekin eta HAZI Fundazioarekin lankidetzan.\nEuskal Garagardoa Elkartea da Euskadin garagardoaren sektorea antolatzen duena. Ikastaroaren inaugurazioan Peli Manterola zuzendariak Eusko Jaurlaritzako elkartasuna adierazi die elkartearen ordezkariei kolaborazioa sustatzeko eta proiektu amankomunak aurrera eramateko.


MONDRAGON Engineering & Bussines Solutionsek eta Bascotecnia Groupek lankidetza-hitzarmena sinatu dute — TUlankide MONDRAGON\nMONDRAGON Engineering & Bussines Solutionsek eta Bascotecnia Groupek lankidetza-hitzarmena sinatu dute\nBi erakundeek nazioarteko proiektu integralak batera garatzeko aliantza sinatu dute.\nEuren arteko aliantzari esker, MONDRAGON Engineering & Business Solutions eta Bascotecnia Group erakundeek bezeroen nazioarteko proiektu-premietarako irtenbide globalak eskaini ahal izango dituzte instalazio edo azpiegitura industrial nahiz orokorren ingeniaritzaren, eraikuntzaren eta kudeaketa integralaren bitartez.\nAkordioak era guztietako proiektu konplexuak betearaztea izango du helburu\nBaterako proposamenak, beraz, era guztietako proiektu konplexuak betearaztea izango du helburu, bi enpresek nazioarteko merkatuetan dauzkaten esperientzia zabalean, malgutasunean eta jakintza metatuan oinarrituta.\nGaur egun, bi enpresak hitzarmen honen esparruan egiten ari dira zenbait sektore eta merkatutako lehenengo negozio-proposamenak; esate baterako, Angolan, Aljerian, Bolivian, Frantzian, Mexikon eta Iranen.\nAliantza honetako proiektuen katalogoak zenbait sektore ditu xede; esaterako, hezkuntza, industria eta logistika, ura eta energia, nekazaritza, oil&gasa, azpiegiturak eta teknologiak. Gaur egun, gainera, 50etik gora herrialdetako nazioarteko proiektuetan parte hartzen dute dagoeneko.\nAliantza berri honen balio nagusia bi enpresen gaitasunen eta esperientzien batura denez, gaur egungo bezeroei zerbitzu eraginkorragoa eskaini eta dimentsio handiagoko nazioarteko proiektuetan parte hartu ahal izango dute.\nMONDRAGON Engineering & Business Solutions (MONDRAGON EBS) MONDRAGONeko negozio-unitatea da, eta, bertako enpresek ingeniaritzaren zein aholkularitzaren arloko esperientzia handia dutenez, bezeroei irtenbide globalak eskaintzen dizkie proiektu integralen bitartez, nazioarteko hedapena sustatzen laguntzeko.\nMONDRAGON EBSen balio-proposamenaren oinarria hezkuntzaren, industriaren eta logistikaren, uraren zein energiaren eta azpiegituren nahiz teknologiaren arloko irtenbide globalak eskaintzea da. MONDRAGON EBSek, hain zuzen ere, ondo baino hobeto prestatutako 1.000 profesional baino gehiago ditu, baita merkatuan daramatzan 25etik gora urteko ibilbide luzeagatik aitortutako jakintza metatua ere.\nMONDRAGON EBSek ondo baino hobeto prestatutako 1.000 profesional baino gehiago ditu\nBascotecnia Group Donostian sortu zen 1976. urtean, burdingintzako eta metalgintzako industrialarien talde baten ekimenez, eta sektoreko nazioarteko proiektuak sustatzea dauka helburu.\nInstalazio industrialen arloko proiektuen eskaria gero eta handiagoa denez, Bascotecnia Groupek beste sektore batzuetan dibertsifikatzeko aukera izan du, harik eta bere sozietateen zein nazioarteko zenbait merkatutako aliantza sendoen bidez erreferentziako posizio globala lortu arte.\nGaur egun, Bascotecnia Group kontratista orokorra da, eta instalazio industrialen ingeniaritzako, diseinuko nahiz eraikuntzako irtenbideak eskaintzen dizkie bost kontinenteetan “giltza eskura” zerbitzu integralak eskatzen dizkioten era guztietako bezeroei.


Iñigo Cabacas gogoan | LAB SINDIKATUA\nErrepresioa Iñigo Cabacas gogoan\nBi urte bete dira gaur Iñigo Cabacas hil zenetik eta oraindik ez da justizia egin. Hau salatzeko, Bilboko sindikatuok (LAB, ESK, STEE-EILAS, CGT eta Bilboko CNT) Giza katea egin dute "Iñigo Cabacas gogoan, JUSTIZIA!" lelopean. Giza kateak PSOEko egoitza eta Sabin Etxea lotu ditu.\nApiralen bostean, pasa den larunbatean duela bi urte, pilotakada baten bidez Ertzaintzak zauritu zuen Iñigo, tiro baten bidez hil zuten Iñigo. Lau egun ondoren, Basurton Iñigo joan zen. Iñigo Cabacas Liceranzu hil zela Ertzaintzaren bortizkeriaren ondorioz, eta horren arduradunek, zuzenak zein politikoak, ez dute zigorrik jaso.\nErtzaintzaren barneko “ikerketak” ez du argibiderik eman gertatutakoaz, aitzitik, nahasketa sortu besterik ez dute egin batzutan, eta tokian bertan edo agindu ardurabakoak ematen ertzainetxetik lekuko izan edota parte hartu zuten ertzainen laguntza eza nabaria izan da arduradunak identifikatzeko orduan. Horretaz gain, gertaera lazgarri honetan ardura izan dezaketeen ertzain edota kargu politikoekin ez dira badaezpadako neurririk hartu eta kasu batzutan promozionatu ere egin dute. Horri epaiketa prozesu luzatzen dela gehitzen badiozu, ulergarria da Iñigoren guraso, senide eta lagunen artean zabaltzen ari den mina, haserrea eta frustazioa.\nIñigo langile bat zen, BBVAn egin zuen lan hil zenean, eta gaur langikideak gurekin daude. Bere familia, familia langile bat da, eta gure elkartasun eta laguntasun beroena eman nahi diogu.\nJUSTIZIA eskatzen dugu, justizia ertzaintza edo bestelako polizien gehigekeriak zigorgabe gera ez daitezen, eta holako tragediarik berriro gerta ez dadin.


Tailerrak | Bihotz\nEskaintzen ditugun tailerrak haurren eboluzio-aro guztietara egokituta daude. Honelaxe:\n1-3 urte bitartean: guraso zein hezitzaileekin. Hauek matrikularen prezioaren barnean daude.\n4 -7 urte bitartean: eskolaz kanpoko jardueretan. Balioa: 30 € tailer bakoitzak.\nHaur eta gurasoek osatutako taldeak: 4 -10 bikote bitartean.\nHaurrek bakarrik osatutako taldeak: 6- 10 haur bitartean. Talde kopurua mugatu gabea.\nTailerretan norberaren ezagutza eta hiru urte baino gutxiagoko haur eta gurasoen arteko lotura afektiboa landuko da.\nANTZERKI PEDAGOGIA ETA IPUIN-KONTALARITZA Haurren sormena eta irudimena garatzeko asmoz, dramatizazio-tekniketan eta joko sinbolikoetan oinarritutako metodologia dinamikoaren bidez lan egingo dugu. Antzerkiak darabiltzan tekniken bidez haurren garapen pertsonala zein soziala bultzatuko dugu. Honi esker haurrak euren ahalmenez jabetzen dira. Pedagogia-antzerkiak haurrak estimulatzeaz gain, gizarte-harremanetan trebatzen ditu, lotsak zein beldurrak arinduz eta auto-estimua eta adierazkortasuna, bide batez, eta era askotara, areagotuz.\nARTEAREN BIDEZ ZENTZU ETA SENTIPEN ESTIMULAZIOA: Artea pedagogia-tresna erabiltzen dugunean, musika, dantza eta pinturaz baliatzen gara gure burua adierazteko. Honen bidez, haurren garapen emozionala, sinbolikoa eta kognitiboa garatuko dira. Artean oinarritutako heziketak haurraren barruko mundua eta gizarte-antolamenduaren arteko oreka sustatzen du, eta horrela, sentiberatasuna eta sormena haurren jokaeran eta izaeran garatuko dira.\nPSIKOMOTRIZITATEA MUSIKAREN BIDEZ. Ariketa dinamiko eta dibertigarriak erabiliz, gogoa, emozioak eta gorputza ere garatuko ditugu. Jokoen bidez, oreka, jarreraren kontrola eta denbora zein espazioaren kontzeptuak lantzen dira. Eta horrela haurren ahalmen fisiko zein psikologiko finduko ditugu. Horrela banatzen dira:\n2-3 urte bitartekoak\n3-6 urte bitartekoak\n7-10 urte bitartekoak.\nEta guztien helburuak berezko mugimenduen koordinazioa lortzea, gorputzaren kontzientzia hartzea, oreka eta jarrera-kontrola bermatzea, eta gogoaren, emozioen, sinboloen eta sentipenen arteko elkarreraginak sustatzea dira. Era honetan haurrek zer egin dezaketen eta zertarako gai diren ikusi ahal izango dute. Bukatzeko , esan gabe doa, gure asmoa ikasteko, garatzeko eta hezteko gogoa geletan bultzatzea dela.


20-30 isun, Zubi Nagusiko aparkalekuetan - Soraluze - Plaentxia.eus\n20-30 isun, Zubi Nagusiko aparkalekuetan\nUbane Madera Zangitu 2021-01-08 09:05\nIsuna ipinita autoan, atzo, eguena.\nAbendutik hona, Udaltzaingoak 20-30 bat isun ipini ditu Zubi Nagusian txarto lagatako ibilgailuengatik. Edozelan ere, gaineratu du gero eta gehiago errespetatzen dela zubiko aparkalekuen zamalanetarako ordutegia.\nOrain dela hilabete pasatxo hasi zen Udaltzaingoa lanketa berezia egiten Zubi Nagusiko aparkalekuetan zamalanetarako ordutegia errespetatu zedin. Gaiari buruz galdetuta, diote “ondo” doala kontua. Orain arte, 20-30 isun inguru ipini dituzte eta ohartarazpen ugari egin ere bai. Baina orain, egunero ikusten da zubiko aparkalekuren bat libre zamalanak egiteko.\n“Hainbat herritar kexu dira, “momentutxo baterako” ezin dutelako autoa laga. Baina normalean kafea hartzeko aparkatu nahi izaten dute, beraz… Gertatu izan zaigu ere, nagusiren batek esatea: “Momentutxo baterako bakarrik da”, eta, ordubetera oraindik autoa zubian aparkatuta izatea. Halakoetan, isuna ipini besterik ez dugu, ordubete asko da-eta zamalan ordutegian. Bestalde, zamalanak egitera etorri eta horretarako lekua libre egon arren ibilgailua traba egiten laga duen langilerik ere izan da”, kontatu du udaltzainak.\n"Hala ere, ez gara isuna zuzenean ipintzera joaten. Ohartarazi ere asko ohartarazten dugu isuna ipini aurretik. Isunak dira 40 eurokoak, bizkor ordainduta, 20 eurokoak. Isuna behin baino gehiagotan ipiniz gero, berriz, 200 eurorainokoa izan daiteke. Baina oraindik ez dugu 200 eurokori ipini", gaineratu du udaltzainak.\nBerez, zubiko aparkalekuak zamalanak egiteko dira, honako ordutegian: 08:30etik 13:00etara eta 14:30etik 18:00etara. Baina ia egunero bestelako zereginetara bertaratutako herritarrek zein kanpotarrek lagatako autoekin beteta egoten ziren, askok aparkalekua hainbat orduz ere okupatuz. Aparkalekuok libre ez egoteak auto-pilatzeak sortzen zituen zubian ia egunero.


Suzuki Harunobu - Wikipedia, entziklopedia askea.\nTokio eta Edo, c. 1725\nTokio eta Edo, 1770eko uztailaren 7a (35/45 urte)\nartista, margolaria, ukiyo-e artista, grabatzailea, artista grafikoa eta xylographer (en)\nJaponia eta Tokio\nSuzuki Harunobu (japonieraz: 鈴木 春信?, c. 1725 – Edo, 1770ko uztailaren 7a) Edo Aroaren inguruan jaio zen Ukiyo-e edo japoniar irudien maisua izan zen. Bere lanetan emakumeek presentzia handia izan zuten.\nEdo Aroaren inguruan jaioa, margolaritza Kioton Nishikawa Sukenoburekin ikasi zuen. 1760an Edora bizitzera joan zen, egungo Tokio. Irudien ekoipenean berrikuntza handiak egin zituen. Esaterako, 1765an, nishiki-e teknika irudiak egiteko sortu zuen. Teknika hau funtsean kolore desberdinetako xaflak irudi bera egiteko erabiltzean zetzan. Gaien aldetik, ohiko paisaien ordez etxe barruko eszenak irudikatzea izan zer beste berrikuntza handia; tradizioaren aurka, Hozumik eguneroko eszenak jaso zituen haren lanetan; bereziki ospetsuak shunga izeneko "afari erotiko"en errepresentazioa izan zen. Edon hil zen, 1770ean.\nSexu jarrera ez zuzena.\nBikote bat elurpean, aterkiarekin.\nKortesanak jendearen begiradapean.\nEmakumea aranondoaren loreak begiratzen gauean.\nSuzuki Harunoburen irudien bilduma.\nWikimedia Commonsen badira fitxategi gehiago, gai hau dutenak: Suzuki Harunobu\nXVIII. mendeko artea\nOrriaren azken aldaketa: 7 martxoa 2021, 21:44.


Emaitza onak Azkoitian - Izarraitz Igeri Elkartea - Uztarria (Azpeitia)\n2015ko mar. 30a, 20:32\nLehen urteko benjaminak 25 metro tximeleta proban lehiatu ziren, eta bigarrengo urtekoak, berriz, 50 metro tximeletan. Gaztetxo horientzat, tximeleta izango da probarik zailena ziurrenik, eta hala ere, oso ondo moldatu ziren estilo honetan.\nAlebinak 200 metro edo 400 metro libre, 100 metro edo 200 metro estilo eta 50 metro tximeleta estiloak landu zituzten eta, ondo moldatu ziren guztiak. 400 metro libre probarako beldur ziren, lehen aldiz lehiatu ziren distantzia baitzen, baina gure igerilariek oso ondo bukatzea lortu zuten.\nErreleboko probetan, 6x25 bular mistoetan aritu ziren benjaminak eta alebinak, berriz, 4x50 estiloetan. Proba horietan ere, oso ondo moldatu ziren Izarraitzekoak.


euskaraldia | Urnietako udala\nGaur hasi den Euskaraldian 720 urnietarrek eman dute izena momentuz\nGaur eman zaio hasiera euskara ulertzen duten hiztunen arteko hizkuntza ohiturak aldatzea helburu duen Euskaraldiari. Momentuz 720 urnietarrek eman dute izena bigarren edizio honetan “Ahobizi” edo “Belarriprest” moduan parte hartzeko, baina oraindik ere badago izena emateko aukera. Izan ere, ekimenak abenduaren 4ra bitarte iraungo du eta izena emateko epea azaroaren 24 arte luzatu da. Izena eman eta txapak eskuratu Beraz, oraindik animatu ez den norbaitek interesa izango balu Euskaraldiaren web orrian […]\nJantzi dezagun herria Euskaraldiko banderatxoekin\nEuskaraldiak irauten duen bitartean herria girotzeko Urnietako balkoiak Euskaraldiko banderatxoekin jaztera gonbidatu nahi ditugu herritarrak. Ekimen honen bidez Euskaraldia bistarazi nahi da. Kalean izan dezakeen ikusgarritasuna mugatu samarra den egoera honetan, gure etxeetatik eragitea da helburua. Geroz eta leiho eta balkoi gehiagotara iritsi, Euskaraldiaren oihartzuna orduan eta handiagoa izango da. Beraz, animatu eta jarri banderatxoak zuen etxeetako leiho eta balkoietan.\nEuskaraldiaren aurtengo edizioak badakar berrikuntza bat lehen edizioarekin alderatuta, Ariguneena, hain zuzen ere. Ariguneek, edo euskaraz aritzeko guneek, euskaraz hitz egiteko aukera bermatuko dute une oro, izan entitate barruan edo izan entitateak herritarrekin duen harremanean. Mota guztietako enpresa, elkarte eta erakundeek parte harturko dute Arigune moduan. Talde horietako kideek ahobizi eta belarriprest modura jardungo dute Euskaraldiak iraungo duen 15 egunetan, baina ariketa modu kolektiboan gauzatuko dute ariguneetan.\nEuskaraldian parte hartzen duten Urnietarrek Ahobizi edo Belarriprest izatea erabaki beharko dute. Paper bat edo bestea aukeratzeko orduan, gakoa jokaeran dago, ez hizkuntza gaitasunean. AHOBIZI Euskaraz ulertzen duten guztiekin euskaraz egiten dut une oro. Kideek euskaraz ulertzen ote duten ez dakidanean lehen hitzak, beti, euskaraz egiten ditut; euskaraz ulertzen badute, euskaraz jarraitzen dut. Batzuetan zaila izan arren, elkarrizketa elebidunetan ere euskarari eusten diot kideek ulertzen dutenean. Horrela, orain arte euskaraz […]\nEuskaraldiko mahaia Lekaio kultur etxeko sarreran izena emateko, txapak jasotzeko edo banderatxoak eskuratzeko\nEuskaraldia ate joka dugu dagoeneko, izan ere, azaroaren 20an hasiko da. Gauzak horrela Urnietako Udalak mahai bat jarri du Lekaio kultur etxeko atarian herritarrei izena emateko aukera eskaintzeko, izena eman dutenak txapak jasotzera joateko eta nahi izanez gero, etxeetako balkoietan jartzeko banderatxoak eskuratu ahal izateko. Ondorengo egun eta orduetan egongo da mahaia Lekaioko atarian. Azaroak 9, 10, 11, 12 eta 13: 16:00-19:30 Azaroak 14: 11:00-13:30 / 17:00-19:30 Azaroak 16, 17, 18, 19: 16:00-19:30\nBadator Euskaraldia, euskara ulertzen duten pertsonen hizkuntza ohiturak aldatzeko ekimena\nEuskara ulertzen duten hiztunen arteko hizkuntza ohiturak aldatzea helburu duen ariketa soziala da Euskaraldia. Bigarren aldiz antolatzen den ekimen honen bidez kaleetan euskararen erabilera handitzea lortu nahi da. Azaroaren 20tik abenduaren 4ra bitartean gauzatuko da, eta nahi duen orok “ahobizi” edo “belarriprest” moduan parte hartzeko aukera izango du. “Ahobiziak” euskaraz hitz egiteko gaitasuna duten pertsonak izango dira. Horiek, Euskaraz ulertzen duten guztiekin euskaraz egingo dute eta beste pertsonek euskaraz ulertzen ote duten ez dakitenean […]\nEuskaraldiko txapen banaketa\nAte joka dugu jada Euskaraldia, izan ere, ostiral honetan emango zaio hasiera. Azaroaren 23tik abenduaren 3ra bitarte euskaraz egitea izango da erronka. Parte hartzen duten pertsonek txapa bat eraman beharko dute epe horretan jokatzen duten rolaren arabera. “Ahobiziek” ezpain batzuen irudia izango dute txapan eta “Belarriprest” direnek berriz, belarri baten irudia. Ondorengo egun, leku eta orduetan jaso daitezke txapak ostiralera bitarte: Goizez: asteartetik ostiralera Gazte Informazio Bulegoan (Idiazabal kalean, KZgunearen […]\nEuskaraldiaren festa ospatu da Urnietan\nEuskaraldiaren kultur ekintza nagusia ospatu zen atzo Urnietako San Joan plazan. Egunari goizeko 11:00etan eman zintzaion hasiera Plazido Muxika plazatik irten zen buruhandien kalejirarekin. 12:00etan berriz, Egape dantza taldeak koreografia bat eskaini zuen San Joan plazan, eta ondoren, pintxo-poteaz gozatzeko aukera izan zuten bertaratutakoek. Gero, bertsolarien txanda iritsi zen, eta orain arte osatu diren hamaikako guztien aurkezpen ekitaldia ere burutu zen. Jende dezente izan zen San Joan plazan eta giro […]\nEuskaraldiko kultur ekintza nagusia azaroaren 18an\nHerritar euskaltzaleak aktibatuta hizkuntza ohiturak aldatzea da Euskaraldiaren helburua. Horretarako, azaroa eta abendua bitartean 11 egunez euskaraz hitz egitea izango da erronka, azaroaren 23tik abenduaren 3ra bitarte, hain zuzen ere. Ekimena antolatze aldera lanean dihardu Urnietako Euskaraldiaren batzordeak udaraz geroztik. Ordutik hainbat ekimen burutu dituzte Euskaraldia ezagutzera emateko eta herria girotzen joateko. Aurrera begira ere beste zenbait ekintza antolatu dituzte, kultur ekintza nagusia igande honetan, azaroaren 18an, ospatuko delarik. Egunari […]\nManex Alday: “urteko 365 egunetan euskara entzutea eta erabiltzea nahi dugu”\nHerritar euskaltzaleak aktibatuta hizkuntza ohiturak aldatzea da Euskaraldiaren helburua. Izan ere, euskararen ezagutza altua izan arren, gaztelaniara jotzen da testuinguru askotan. Urnietan esaterako, biztanleen %60,39 euskaldunak dira eta ia-euskaldunak berriz, %17,01. Erabilera datuak aztertuz gero ostera, %22koa soilik da. Beraz, zerbaitek huts egiten du, eta hain zuzen, harremanetan hizkuntzarekin ditugun inertziak astintzea eta euskararen erabilera indartzea bilatzen du Euskaraldiak. Horretarako, azaroa eta abendua bitartean 11 egunez euskaraz egitea izango da […]\nUrnietako Udalak proposamen bat sinatu du indarkeria matxistaren biktima guztiak genero indarkeriaren legearen barruan onartuak izan daitezen\nGenero Indarkeriaren aurkako babes integrala emateko neurriei buruzko 1/2004 Lege Organikoa aldatzeari buruzko mozioa onartu da aho batez\n" 4 x 6 " equals toberdin


27 apirila, 2018 Iritzia, Itzainak 989\nVandana Shiva (Dehradun, India, 1952) munduan ospe gehien duen ekologista, feminista eta zientzia-filosofoetako bat da. ¿Quién alimenta realmente al mundo? (Capitán Swing) liburua argitaratu berri du, eta bertan kritika zorrotza egiten die gure gorputza eta ingurumena «pozoitzen» dutenei.\nBestelako etorkizun bat izan dezagun haziak gordetzen ditu, 5.000 inguru ditu gordeak. Jaso zuen lehendabizikoa artatxiki hazia izan omen zen; erein zuen eta 2.000 artatxiki hazi lortu zituen, baserritarrei banatu zizkienak. Vandana Shivak garbi eta ozen esaten du hazi askerik gabe ez dugula askatasunik nola elikatu nahi dugun aukeratzeko, eta ondorioz, ezta nola bizi nahi dugun eta zer izan nahi dugun aukeratzeko ere…\nNekazaritza ekologikoa munduko ekoizpenaren %1 da, eta 793 milioi lagunek gosea pasatzen dute. Elikagai txarrak elikadura bakarra izatearen arrazoia Monsanto, Bayer, Dow, Dupont eta Sygenta korporazioek osatzen duten kartel pozoigarria dela dio Vandanak. Eta korporazio handi horiek guztiek oinarri sendoa dute gerra arkitekturan; izan ere, nekazaritzaren industriak erabiltzen dituen baliabideak industria militarretik datoz: kontzentrazio esparruetan erabiltzen ziren gasak dira egungo pestiziden jatorria.\nHaziak «urre berdea» dira; nekazariei saltzen dizkieten hazien patenteak korporazioek dituzte. Hazi horiek genetikoki manipulatuak daude, ez ugaltzeko diseinatuak daude, eta beraz, urtero erosi behar dira, haziengatik ordaindu egin behar da. Eta gainera, erabiltzen diren pestizida eta gainontzeko produktu kimikoak ere korporazio handi horienak dira. Hurrengo pausoa klimaren datuak eta aseguru konpainiak kontrolatzea izango omen da, eta, satelite bidez, baserritarrari zer behar duen esatea!\nEta orduan, «totalitarismo» honen aurrean, nola egin iraultza? Gaur iraultza sukaldean hasten da, eta horretarako zenbait erabaki hartu behar dira: hazi askeak erabiltzea, banaketa sistema anonimoen parte izatea, elikaduran oinarritutako komunitatea sortzea.\nKalitate txarreko elikagaiak globalizatu egin dira. Gure osasunak eta planetarenak erantzun indibidualak behar ditu, gutako bakoitzarenak. Kontsumitzaileak baserritarrekin elkartzea eta merkatuak sortzea ezinbestekoa da, hori baita modu bakarra elikagai ekologikoen prezioa ez dadin izan elikagai industrialena baino %30 garestiagoa, eta gainera, dibertsitateari egindako kaltearen ondorioz orain eskuragarri ez ditugun elikagaien %80 berreskuratuko genuke.\nVandana Shivak askotan esan izan du munduan gosea izatearekin arrazoi bakarra merkataritza harreman bidegabeak direla. Eta horrekin amaitzeko biodibertsitatean oinarritutako nekazaritza organikoa proposatzen du.\nBiodibertsitatearen garrantzia oinarri hartuta, eta bere lurraldean zabaltzeko asmoarekin, Navdanya proiektua sortu zuen 1987an Vandana Shivak. Navdanya-k bederatzi hazi esan nahi du eta Indiako hazien dibertsitatea babesteko mugimendua da. Horrez gain, nekazariei adore ematen saiatzen dira, ez dezaten etsi presio politiko eta ekonomikoen pean.\nEgungo paradigma zientifikoarentzat natura materia inerte eta zatitua da, eta erdigu-nean kokatzen du lehia, lankidetzaren ordez. Kapitalismoan eta betiereko lehia horretan dago Shivaren ustez arazoaren sustraia, benetako aberastasun iturriak ezkutatzen dituelako: natura eta gizakia. Agroekologia ordea, Itzultze legean oinarritzen dela dio Shivak, eta horren arabera, izaki bizidun guztiek neurri berean eman eta jasotzen dute.\nVandana Shivak garbi du planeta salbatzeko irtenbidea biodibertsitatea eta organikoa erein eta kontsumitzea direla. Berak dioenez hazia da elikadura kateko lehenengo katebegia eta hazia babestea gure eginbeharra da, hazia partekatzea, gure kultura.\n« «Eguneko zentroari esker dago taxi plaza Zegaman»\n«Batzuk aberastasuna sortzen dugu, eta beste batzuk pobrezia banatu» »


Ertzaintza sartu da Itzubaltzeta III gaztetxera - Getxo - Hiruka.eus\nIker Rincon Moreno · Unai Brea 2020-05-11 22:52\nArratsalde osoan tentsio izan eta gero, azkenik ertzainak sartu dira Romoko Itzubaltzeta III gaztetxean, gaueko hamarrak galdera. "Inolako agindu judizialik gabe, eta beraz ilegalki sartu dira", salatu dute gaztetxeko kideek, eta iragarri dute prentsaurrekoa emango dutela bihar, 09:30ean, gaztetxearen aurrean.\nErtzaintza gaztetxera sartu baino ordu batzuk lehenago, bilera egin dute udal-ordezkariek eta gaztetxekoek, gune autogestionatua dagoen euskaltegi zaharraren eraikina desinfektatzeko planteamenduaren inguruan berba egiteko asmoz. Horren aurrean, Udalak argi utzi gura izan du eraikina udal-jabetzako ondasuna dela eta berari dagokiola gune hori desinfektatzea, "horretarako homologatutako baliabide material eta produktuekin". Hala, Udalak iragarri du egokitzat jotzen dituen neurriak hartuko dituela berehala, inor eraikinera sar ez dadin eta inork erabil ez dezan, baita itxita jarrai dezan ere.\n— itzubaltzeta (@UgamboIaki) May 11, 2020\nGaztetxeko kideen eta udal-ordezkarien arteko bilera amaitu ostean, lehenbizikoak gaztetxera joan dira eta han topatu dituzte hainbat udal-langile, Nagusien Etxeko atearen sarraila aldatu guran. Ez dute lortu, eta Ehunka lagun elkartu dira kanpoaldean, udal-langileen eta udaltzainez gain, eta gerora Ertzaintza ere hurbildu da. Azkenik, horiek sartu dira eraikinera, hura kudeatzen duten gazteen esanetan "oso oldarkor jokatuz".


Errege-erreginak oinezko | Harian | Berria\nFrantziako Legebiltzarrerako hauteskundeak. Ipar Euskal Herriko emaitzak. Analisia\n2012ko ekainak 12\nLehen itzuliak agerian utzi du eskuinaren ahulezia, eta sinbolorik adierazgarriena Michele Alliot-Marie Frantziako Barne eta Justizia ministro ohiaren egoera da. Bi mila botoz gailendu zaio bigarren gelditu den hautagai sozialistari, tartean, EH Baik 5.400 boz bildu dituelarik. Bertze sinboloa, Jean Grenet Baionako auzapeza. Bigarren tokian ageri da, sozialistak baino 3.600 boz gutxiagorekin. Biarno eta Ipar Euskal Herriko barnealdea uztartzen dituen laugarren hautesbarrutian, sozialistak heldu dira lehen postuan, baina, zentristak bezala, abertzaleei begira jarri dira. Ezustean, abertzaleak bigarren itzulirako gako nagusi bihurtu dira.\nBi sinbolo nagusi, Grenet eta Alliot-Marie, arrisku gorrian. Greneten kasuan, aitak eta semeak 53 urtez gobernatu dute Baiona eskuinaren mesedetan. Diputatu postua lortzen ez badu, birritan pentsatuko du herriko etxeko bozetara aurkezteko. Dinastia baten bukaera abertzaleen boz preziatuen esku egon daiteke, batez ere zentrista batzuek, Mortalenak kasu, ezkerraren alde bozkatzera deitu dutelarik.\nNekez emanen diote boza abertzaleek Alliot-Marieri, joan den hilabetean gogoratu zutelarik Jon Anzaren kasuan izan duen jarrera eta haren gain dauden susmoak. Beraz, Alliot-Mariek, zentristen eta eskuin muturraren indarra eskuratzeaz gain, abstentzioan bilatu beharko ditu falta zaizkion bozak. Parean, sozialistak. Baina AHTaren aldeko jarrera sostengatzen eta berezko instituzioaren aldeko pario garbia egin gabe. Euroagindua dela medio, Hollandek boterea hartu zuenetik egindako atxiloketak eta presoen urruntzeak ez du bidea leunduko.\nEngaiamendu argiak eskatuko ditu EH Baik: berezko instituzioa izatea, euskara ofiziala izatea eta, batez ere, gatazkaren konponbidean urrats argiak egitea. Alta, eskumen hori Parisen dago, eta, haren baimenik gabe, gutxi egin dezakete diputatugaiek. Parisen proposamen zehatzak defenditzeko engaiamendu argia hartzea ez bada.\nGrenet eta Alliot-Marie arriskuan daude, beraz. Sozialistek ere ongi neurtu beharko dute garai berri bat ireki nahi duten Ipar Euskal Herrian edo estatu arrazoia hobesten duten. Baina hitz ederren aroa iragana da, eta ongi dakite hori. Urrats historikoa egitea haien hautuaren esku dago.\nZentristek, berriz, lurrikara bizi izan dute. Abstentziora joan dira haien bozak, neurri handi batean. Frantziako presidentetzarako hauteskundeetan Hollande sozialistaren alde bozkatzera deitu zuen Bayrouk. Laugarren barrutian Maitia sozialistaren aurka lehiatu beharko dute, Lapurdin eskuinaren errege-erreginek kadirarik gabe gelditzeko arriskua dutelarik. Historikoan, eskuinarekin egin dute tratua, baina ezagutu duten egoerarik gorriena atzeman dute bide horretatik.


Ezabatu Windows partizioa Bootcamp-ekin Mac | Mac-ekoa naiz\nEzabatu Windows partizioa Mac-en BootCamp morroiarekin\nMac-eko BootCamp erabilgarritasuna, dagoeneko ezagutzen dugun moduan, OS X-ren funtzio aurreratua da eta horrek aukera ematen digu instalatu Windows partizioa eta horrela exekutatu sistema gure Mac abiarazten dugunean ALT tekla sakatutaHala ere, agian ez dugu beti Windows gure ordenagailuan "aparkatuta" eduki behar, baina diskoan har dezakeen tokia beste zeregin batzuetarako behar dugu, beraz ezabatu behar dugu.\nUrrats hau burutzeko erabiltzaileek segurtasun kopia bat erabiltzen duten instalatu aurretik daude Denboraren makinekin eta, horrela, leheneratu Mac egoera, baina urrats hau ez da beharrezkoa, morroitik bertatik egin ahal izango baitugu OS X ukitzera jo beharrik izan gabe. Horrek ez du esan nahi kopia beti esku artean dugunik. dirudienez, zerbait gaizki atera daiteke eta kopia hori behar duzu orduan.\nWindows kentzeko urrats hau ez ezik sistema kendu baina bertan dauden aplikazioei edo fitxategi ezberdinei buruzko informazio guztia ere hala da oso gomendatua gorde informazio hau Windowsen arrastoa guztiz ezabatzen jarraitu aurretik.\nDena egiaztatu ondoren, prozesua nahiko erraza da eta urrats gutxitan lortzen da:\nIreki BootCamp morroia: Horretarako Aplikazioak> Erabilgarriak> Bootcamp Assistant atalera joango gara edo zuzenean Spotlight-etik «Bootcamp Assistant» idatziko dugu. Ondoren, Windows 7 edo Windows bertsio berriagoa ezabatzeko erakusten digun aukera markatuko dugu.\nLeheneratu diskoa: Partizioa markatuta ezartzeko aukera dugunean, OS X-k Windows partaidetza kendu ondoren disko partizioak nola egongo diren jakiteko informazio zuzena erakusten digula egiaztatzea besterik ez da geratzen. Bakarrik dago egin klik Berreskuratu botoian prozesua hasteko.\nFuntsean, hau egiten duena Windows partizioa ezabatzea eta sistema berriro partitzea da, Disk Utility-tik egin daitekeenaren antzeko zerbait. Bide horretatik ateratako desberdintasun nagusia Boot Camp laguntzailea ere pasatzea da Boot Camp utilitateak kentzen dira Abiarazte bikoitza egiten laguntzen dute garbiketa kentzeko prozesutzat jotzen denerako.\n"Kendu Windows 7 edo berriagoa" grisez agertzen bada eta kontrol laukia ezin bada hautatu, ziurrenik zerbait gertatu zaio partizio taulari edo ez dira instalatu azken Boot Camp kontrolatzaileak . Hori horrela bada, Aplikazioak> Erabilgarriak> Diskoaren erabilgarritasunetik geratzen den alferrikako partizioa ezaba dezakegu.\nArtikuluaren bide osoa: Mac-ekoa naiz » Mac OS X » Bootcamp » Ezabatu Windows partizioa Mac-en BootCamp morroiarekin\nZalantza bat daukat, espazioa partizionatu eta Windows eta OSX-en bereizitako bi partizioak berriro elkartzerakoan eta horiek bihurtzerakoan ... horrek eragina al du inolaz ere OSX partizioan zeuden fitxategi eta datuetan? Hau da, bootcamp ezabatu al dezaket nire MAC zatitik fitxategiak galdu gabe?\nKaixo lagun, arazo bat daukat, Windows 7 instalatzen saiatu nintzen arrakastarik gabe, eta eskaerak agertu zirenean, boot Camp-a formateatu nuen, errore bat bidali zidan eta partizioa ezabatu eta gero Windows instalaziotik sortu nuen, utzi egin nuen eta zaharberritutako denborarekin zaharberritu da baina abioko kamerak ezin du abioitik partizio bakar bat ere egin esan du camak zaharberritzean errorea gertatu dela dioen mezua bidaltzen didala eta diskoaren utilitateetan partizio hori ikusten dudala, barne diskoan Mac-a soilik agertzen da baina GB gutxiagorekin Nola berreskura ditzaket GB horiek OS X 10.11.3 daukat kapitainak mila esker\nPablo Henao esan zuen\nWindows-en nuen partizioa desinstalatzeko prozesua amaitu dut, baina bi arazo ditut:\n1. Esaten dit diskoaren edukiera osoa 800 GB-koa dela eta 1 TB-koa izan behar dela, leheneratu ondoren.\n2. MacBook abiaraztean ALT mantendu behar dut diskoetan sartzeko eta gero Mac ...\nNola konpon ditzaket bi arazo horiek?\nErantzun Pablo Henaori\nNola gaitu kopiatzeko aukera OS X Aurrebistan\nLEGO Marvel Super Heroes jokoa gaur kaleratu da Mac App Store dendan


Okela zelatariak - Kultura - Berria\nEsperanza Zabalaren Eibarko erakusketaren ikuspegi bat. ANDONI CANELLADA / ARP\nMikel Onandia Garate -\nLekua: Eibarko Topaleku aretoa. Noiz arte: abenduaren 28ra arte.\nEguneroko bizitza, giza gorputza, teknologia berriak. Hiru gai horiek dira, besteak beste, Esperanza Zabala (Eibar, 1974) artista multidiziplinarraren kezka eta inspirazio iturri nagusiak. Margolari gisa lengoaia pertsonala garatu duen arren, bestelako instalazio eta eskultura lanak ere sortzen ditu, zeinetan estetika zainduaren barnean komunikazioaren izaera semantikoa zein feminismoa, sexua edo heriotzaren gaineko gogoeta kontzeptuala aurki daitekeen.\nEibarko Topaleku areto berrituan ikus daitezke haren lanetako batzuk, aldi berean bere azken urteotako ibilbidearen eta azken-azken piezen erakusleiho legez uler daitekeen mostran. Bi lan ildo nagusi bereiz daitezke bertan: alde batetik, inpultsibo eta indartsuagoak diren pintura lanak; bestetik, pausatuagoak eta kontzeptualagoak diren eskulturak.\nMargolanei dagokienez, kutsu alegorikoko espresionismo koloretsua da Esperanza Zabalarena; trazu gestual eta bortitzak eta kromatismo bizia agerikoak dira. Konposizio eskematiko eta itxuraz abstraktuaren barnean pintura lan guztiak figuratiboak dira, eta ikusleak haren baitan ezkutatzen direnak deskubrituz joan behar du, izan gai gastronomikoak, baserriak, paisaia urbanoak edo erretratuak.\nCoBrA taldearen estetika, kutsu zumetarrekoa, gailentzen da, bisualki indartsua oso, primitibismotik hurbil, Basquiat zein neoespresionismo alemaniarreko autoreak gogoratzeraino. Tamaina ezberdinetako lanak daude —batzuk era diferenteetan ala indibidualki konbinatu daitezkeenak—, eta akaberari dagokionez partikularitate ugari agertzen dituzte, hala nola artistak berak sortu mihiseetan izaren brodatuek, inzisioek eta pintura arrastoek sortu kualitate piktoriko eta efektu erakargarriak, kasu.\nKromatikoki familia ezberdinak osatzen dituzte margolanek; batzuk neurritsu eta soilak ditugu, okre, lur, zuri eta gris tonuak gailentzen baitira; haiekin kontraposizioan, kolore eztandak aurki daitezke, hori, urdin eta berde intentsoen kolpe kontrolatuak, oreka kromatiko zail bezain egokikoak. Inprimazio gune zabalak errespetatzen ditu artistak halako lanetan, koloreen indarra dela eta eszenen arnasa ahalbidetzeko.\nBeste alde batetik, uda honetan Bilboko Okela Sormen Lantegiko Gorputzak jardunaldi eta erakusketan aurkeztu pieza eskultorikoak ere biltzen dira aretoan. Kakoetatik eskegi eta sardexkekin pintxatu haragi itxurako zatiak zein zurezko fruta kutxa batean orotariko gorpuzkinak biltzen dira. Poliuretano poilkromatuko piezon artean bainujantzia daraman emakume bat dago paretan eskegita, besorik gabe; eraikitzearen eta deseraikitzearen praktikaren ondorio, horiek lurrean kokatu kartoizko kaxa batean gordetzen dira, gorputzaren hauskortasunari erreferentzia eginez.\nGiza gorputza ardatz duten lanek errealismo gordina agertzen dute, modu zuzenekoan aditzera ematen baitute haragi, muskulu edo erraien inpresioa, baina lehen uneko hiperrealismoa segituan bilakatzen da itauna; izan ere, pieza gehienetan, okela abstraktuak bailiran, ikusleak ez baitaki giza anatomiaren zein zatiri dagozkion, ezta egiaz gizaki batenak ala beste bizidun batenak —beita, jakia?— izan litezkeen ere. Zalantzaren aurrean, kutsu organiko literaleko lanok gorputzaren metonimia gisa jokatzen dute. Bizidunon anatomiak dituen inplikazio kultural, sexual, fisikoengatik beste edozein objektuk baino tentsio espazial handiagoa hartzen du, harekin identifikatuta sentitzen baikara eta munstrokeriaren aurrean —bestean proiektatu norberaren proiekzio gisa— erakarmen eta erdeinu sentipen bikoitz eta bat-batekoa ematen da.\nGorputzaren disekzioaren eta haren presentzia fisiko —eta existentzialaren— kontzepzioari dagokionez, Damien Hirst edo Gunther von Hagens-en lanekin erlazionatu daiteke Esperanza Zabalaren proposamena. Alta, bestelako dimentsio bat ere gehitu die. Txerrikiak bailiran kutxan pilatutako okela zatiak salgai direla dirudite —artea ez da, bada, merkantzia bat?—, baina haien artean ezkutatuta zerbitzari bati konektatutako kamera ñimiño bat kokatu du artistak, ikuslea zelatatuz. Begirale begiratuak, ohar batzuk jarraituz gero, bere burua ikus dezake telefono mugikorrean, wifi eta streaming bidez unean-unean kamerak grabatutakoa erreproduzitu baitaiteke.\nHildako gorpu zatiek bizia lortzen dute, eta norberaren begiradaren eta dimentsio korporalaren kontzientzia hartzen du ikusleak, haren eta piezaren arteko erlazio dialektiko kontzeptualari bide emanez. Halako lanekin, artistaren unibertso piktoriko aberatsaz harago doazen inplikazio artistiko konplexuak garatzen ditu Zabalak, ikuslearen harridura jakin-min bihurtzeko gaitasuna erakutsiz.


Euskal Diasporaren Eguna 2019. Mundu osoko euskaldunak gogoratzeko argia (ekitaldiko bideoa) Euskal Diasporaren Eguna 2019. Mundu osoko euskaldunak gogoratzeko argia (ekitaldiko bideoa)\nHome Mundua eta Euskaldunak Euskaldunak munduan Euskal Diasporaren Eguna 2019. Mundu osoko euskaldunak gogoratzeko argia (ekitaldiko bideoa)\nUrr 7, 2019\nJoan den irailaren 8an Euskal Diasporaren bigarren edizioa ospatu zen Ispasterren. Ekintza hunkigarria izan zen, oso hunkigarria, eta, gainera, mendeetan zehar beren «haragietan», beren bizitza hobetzeko asmoz edo erbesteko bidean, auzotar askoren martxaren gogortasuna jasan duen euskal udalerri horietako batean ospatzen zen.\nEz genekien zer espero egun horretan, baina bagenekien oso berezia izango zela. Eta horrela izan zen. Ekitaldi nagusia, gure nazioaren seme-alabekin euskal diaspora elikatzen joan izanaren arrazoiak antzezten zituen errepresentazioaren inguruan biratu zen.\nAurkezpenean, bideoaren laburpenean ikus daitekeen bezala, bi gauza izan ziren guztien artean arreta berezia jarri zigutenak.\nAlde batetik, kandelen protagonismoa eta hauen argia eszenifikazio osoan. Ospakizunaren aurreko egunetan Limako Arantzazu Euzko Etxeak sare sozialetatik egin duen kanpaina gogoratu besterik ez dugu egin. Honetan, munduko euskaldunek kandelak piztu ditzatela eskatu dute mendeetan zehar euskaldunek beren lurra utzi behar izan dutela gogorarazteko.\nLimako Arantzazu Euzko Etxea. Mensaje a los vascos dia diáspora 2019\nBestalde, bereziki ikusezina den euskaldunen talde bati eman zitzaion protagonismoa. Duela egun batzuk esan genuen bezala, kanpoko eta barneko euskaldunak errealitate beraren zati gisa ezagutu eta onartu behar dira. Hori ez da orain gertatzen, eta, bereziki, herrialdearen barnetik, diasporatik oso oharkabean pasatzen da ia beti. Hala ere, egia da, noizean behin, Amerikako mendebaldeko artzainez, mundu osoan sakabanatutako pilotariez edo Hego Amerikako euskal komunitate handiaz oroitzen dela.\nBaina inoiz ez da hitz egiten, euskal komunitate global honen funtsezko osagai gisa, munduko bazterrik urrunenetara iritsi diren misiolariei buruz. Guk, euskal misiolarien informazioa jaso izan dugu gure argitalpenetako batzuetan, eta hutsune bat eta aintzatespen oso berezi bat eskaini diegu, Peruko euskal pasionistei eta Peruko Amazonian mende bat baino gehiago egindako lan titanikoari.\nOso pozgarria izan zen Diasporaren Egunean bi erreferentzia hauek aurkitzea. Kanpoan dagoen Euskal Komunitatearen inguruan dabiltzan eragile askoren artean sintonia sortzen ari dela sentiarazten gaitu. Ziur gaude sintonia hori datozen urteetan emaitza onak lortzeko lagungarri izango dela. Emaitza horien bidez, kohesio handiagoa lortu nahi da barruko eta kanpoko euskaldunen artean, lan komun handiagoa, eta denek onartu behar dute printzipio hori:\n“Euskaldun bat dagoen lekuan, Euskadi dago”\nEta, Agirre lehendakariak esan zuen bezala\n«Munduko euskal etxeak gure herrialdearen ordezkariak dira»\nEkitaldiaren laburpen-bideoa uzten dizuegu. Barkamena eskatu behar dugu atzerapenagatik. Hainbat arazo tekniko izan ditugu egin genituen grabazioekin, eta ahalegin handia egin dugu, eta denbora asko behar izan dugu eduki gehienak berreskuratzeko (zoritxarrez, ez da halakorik eskatu). Hori da atzerapenaren arrazoia. Ulermena eta barkamena eskatzen diogu atzerapen horri.\nPrevious articleDonostiko gida gastronomikoa, Singapurren\nNext articleBilboK Airbnb zerrendaren bigarren posizioa du 2020ko «helmuga turistikoan tendentzia» bezala eta erreflexio bat


kritiken hemeroteka » Zentzu komuna\n« Aurkikuntza | Aukera aparta »\nSinesmenak eta usteak / Agustin Arrieta Urtizberea / Alberdania, 2010\nZentzu komuna Javier Rojo / El Correo, 2010-08-21\nAgustin Arrieta-Urtizberearen baitan itxuraz desberdinak ematen duten bi joerak bat egiten dutela esan daiteke: filosofia eta informatika ikasketak burutu baititu, bere ibilbidean zientzia eta filosofia ezin bereiz daitezkeen osagaiak dira. Ibilbide horren emaitza dugu saiakera liburu hau, Sinesmenak eta usteak izenburua duena. Sinesmenen aurrean hartzen dugun jarreraz aritzen da liburuan eta lehenengo momentuan sinesmenek egiarekin duten lotura berezia azpimarratzen da. Egiarekin daukagun konpromiso baten berri ematen digute sinesmenek; izan ere, uste izatekoa da egiazkotzat hartzen ditugun gauzetan baino ez dugula sinesten. Dena dela, erlijio sinesmenen kasuan, gauzak pixka bat desberdinak dira, zeren beste era batez jokatzen baita mundua nola den eta nola izan beharko lukeen bereizten dugunean. Lehenengo kasuan, egiarekiko erlazio hura azpimarratzen da, eta bigarren kasuan, berriz, nahien eta balioen esparruan mugitzen gara, eta, antza denez, erlijio sinesmenek bigarren honekin zerikusi handiagoa daukate lehenengoarekin baino. Sinesmenen aurrean Arrieta-Urtizbereak zentzu komunaren erabilera proposatzen du, zientzian erabiltzen diren prozeduretatik gehiegi bereizten ez dena. Behaketa, oroimena eta arrazoia dira zentzu komunaren oinarriak. Azalpena aurrera eraman ahal izateko idazleak gurutzegramaren analogia erabiltzen du. Bertan esaten dena sinetsi ala ez, liburuak, nire ustez, aldeko puntu bat dauka: idazleak argi azaldu nahi izan ditu bere ideiak, eta horretarako ez ditu alde batera uzten adibideak.\nAgian, filosofian adituak diren pertsonen ikuspuntutik begiratuta, kontuaren azalean geratu da, baina irakurle arruntak eskertu egingo dizkio ideiak argitzeko (hau da, ez iluntzeko) egin duen ahalegina. Edonola ere, kontraesanen bat ere nabari daiteke noizean behin, esate baterako, eraltibismo postmodernoaren kontra aritzen denean: nago, idazlearen gogoaren kontra ere, bere iritziak batzuetan ez ote diren halako erlatibismo baten ondorioa.


Emakumeei zuzendutako ekintzak euskaraz burutzeko, osasun gida atera du Ekinek - Arrasate - Goiena.eus\nEmakumeei zuzendutako ekintzak euskaraz burutzeko, osasun gida atera du Ekinek\nJokin Bereziartua Lizarazu 2010-01-14 11:03\nOsasun gida atera berri du Ekin emakume elkarteak. Proiektu berria da, eta beraz, oraindik komunikazio kanpainan murgilduta daude. Ahalik eta oihartzun handiena izatea gura dute, batez ere Euskal Herriko beste emakume elkarteen artean. Horien bitartekari lanak egitea da euren asmoa.\nGidaren zabalkundeaz hasteko ikastaro bi antolatu dituzte. Lehena estresaren gainekoa izango da. Hasieran urtarril erdialdean egin behar bazuten ere, otsail hasierara atzeratu da ikastaroa. Lau saio egingo dituzte: hilaren 1, 3, 8 eta 10ean. Ekineko kide Maite Uribarrenek aditzera eman duenez, ikastaroak alde teorikoa eta praktikoa izango ditu. Hala, talde txikitan banatuta, norberaren esperientziak hartuko dira aintzat, horrela Arantzazu Loidi adituarekin estresa gainditu edo txikitzeko estrategiak ikasteko.\nBigarren ikastaroan sexualitatea eta komunikazioa landuko dute bi tailer ezberdinetan. Batetik, komunikabideen bitartez jasotzen ditugun mezuak aztertuko dituzte, eta bestetik, bizitza erotikoa alaitzeko proiektu pertsonala nola garatu zehazten saiatuko dira. Nerea Sanchez arrasatearrak bideratuko ditu tailerrak.\nBi ikastaroak talde txikitan emango dira, Uribarrenek dioenez, “gertukoagoak eta samurragoak” dira-eta. Hala, hamar lagun inguruko taldeak osatuko dituzte. Izenematea zabalik egongo da urtarrileko azken astera arte.\nEkinek atera berri duen osasun gidaren zeinu bereizgarria euskara izango da. Izan ere, elkarteak uste du emakumeen bizi kalitateari eta osasunari buruzko informazioa euskaraz lortzeko "hutsuneak" daudela.


Gizarte archivos - Page 2 of 4 - Euskalerriko Eskautak\nby baden · Published 11 January, 2019\nGazteleraz >> Nos juntaremos el sábado 26 de enero a las 10:30 en Gasteiz. Berribide eskaut taldearen lokaletan, Mediterraneoaren Hiribidea, 31, 01015 Vitoria-Gasteiz, Araba Gizarte topaketa para encargadas y encargados de los grupos Seguiremos...\nby baden · Published 3 December, 2018\n11 egun bakarrik, 11 egun nahiko izan daitezke, 11 inertzia aldatzeko, 11 egun zenbatek erabili nahi duen ikusteko, 11 egun ikusteko edonork bere mailan erabili dezakeela…11 egun. Euskalerriko eskautak-eko taldeoi asko arduratzen gaitu gai...\nby baden · Published 21 March, 2018\nArraza-diskriminazioa ezabatzeko nazioarteko eguna\nGaur, arraza-diskriminazioa ezabatzeko nazioarteko egunean mediterraneoan gertatzen ari dena salatu nahi dugu. Koltana, gas naturala, petroleoa eta hainbat lehengai datoz afrikatik, baina guda eta pobreziatik ihesean datozen pertsonak ez ditugu pasatzen uzten. Iparraldetik sustatutako...


Bestalde, ukaezina da egun hilkortasun handiena sorrarazten duten gaixotasunen artean minbizia dagoela.\nAdibide gisa, Estatu espainolean minbiziak urtero 82.000 heriotza sorrarazten dituela eta 2000. urtean mundu-mailan 8 milioi heriotza sorraraziko dituela aurreikusten da.\nBospasei onkogenek eta gene tumore-supresoreek neoplasia arruntenen jatorri eta progresioan eragina dutela aurkitu zenean, gaixotasun honetan informazio genetikoaren ondareak duen garrantzia onartu zen, eta baita praktika klinikoan izan zezakeen eragina aurreikusi ere.\nGaur egun 100 onkogene dira ezagun, 30 gene supresore eta DNAren konponketan inplikaturiko zenbait gene, eta badirudi hurrengo urteetan gehiago ezagutuko direla.\nGene hauen ezagutzak minbiziaren hedapen-maila ezagutzea erraztuko du, eta honela minbiziaren kontrako estrategiak hobetu ahal izango dira eta estrategia berriak diseinatu.\nBestalde, Medikuntza genetikoaren barruan Aholku genetikoa oso eremu garrantzitsua da.\nOinarri genetikoa izan dezakeen ezaugarri mediko edo gaixotasun bati buruz, inbididuo batek, bikote batek edo familia batek aholkua eskatzearen gertaerari aholku genetikoa deritzo.\nDiagnosi bat finkatzea oso lagungarri izan daiteke familiarentzat, eta baita osasun-profesionalentzat ere; nolabaiteko gida izan baitaiteke gaixotasunaren geroko agerpenari buruz (haurrak gaixotasun fisiko progresiboa baldin badauka) eta etorkizunean ager daitezkeen osasun-arazo posibleei buruz.\nDiagnostiko honek informazio zehatza eman dezake ere familiako beste balizko haur bat eritasun beraz afektatua egoteko arriskuaz.\nAurrekoarekin lotuta, informazio genetikoaren erabilpenaren arazoak planteatu dira.\nPertsona baten osaketa genetikoari buruzko informazioa indibiduoarentzat berarentzat interesgarria izanik ere, familiako beste kide batzuentzat, bere nagusientzat, bere aseguru-konpainiarentzat eta, behar bada, beste agentzia batzuentzat ere, Estatua barne, interesgarri izan liteke.\nUkaezina da, bestalde, azkeneko bi hamarkadetan emakume baten haurdunaldian zehar fetuaren egoera fisikoa ezagutzea ahalbidetzen duten zenbait teknika garatu izan direla.\nJaioaurreko diagnostikorako tekniken aniztasuna eta fetuen ezaugarri detektagarri/diagnosigarrien kopurua gehituz doa denborarekin.\nBehaketa- eta test-prozedura hauek dira teknologia genetikoa gizakiaren gainean dituen aplikaziorik garrantzitsuenetakoak.\nAzken puntu gisa, Terapia genikoa aipa dezakegu.\nTerapia genikoa, faltan dagoen gene bat edo gene akastun bat metodo molekularren bidez ordezkatzean datza.\nMedikuntzaren erabilpen honek zientzia fikziozko gai bat zirudien duela urte gutxi arte, baina errealitate bihurtu da kasu batzuetan, batez ere DNA errekonbinantearen tekniken eta gene-transferentzien prozesuen erabilpenagatik.\nProzedura molekular hauek orain erabiltzen diren zenbait tratamendu baztertzea ahalbidetuko dute, proteina parenteralen emate errepikatua (hemofiliaren kasuan) edo drogena (hiperkolesterolemia heredagarrian edo tumore-prozesuetan) adibidez.


Irudietan: Getariarrek irabazi dute Zumaiako 36. Ikurrina - Zumaia - Baleike.eus\nIrudietan: Getariarrek irabazi dute Zumaiako 36. Ikurrina\nAritz Mutiozabal-Amaia Urbieta Arruti 2021-07-17 14:53\nArraunzaleek hartu dute gaur Zumaia. Kolore guztietako kamisetak ikus zitezkeen paolbidean barrena, eta aurpegirik alaiena, zalantzarik gabe, kamiseta marroidunena. San Pedro azken momentuan aurreratuta, Getariako Esperantza ontziak irabazi du bandera. Zumaiarrak zazpigarren izan dira gaurkoan.\nErakustaldi galanta emanda irabazi du Getariak denboraldiko bere hirugarren bandera. Zumaian jokatu dute KAE 1 ligako gaurko estropada, eta getariarrak sailkapeneko liderrak izanda, faboritotzat jotzen ziren, edo, behintzat, gainditu beharreko aurkari zuzentzat. San Pedroko Libia ontziak hori izan du helburu ohorezko txandako proba osoan zehar, eta une oro buru izan da getariarrengandik hiruzpalau segundo aurretik jarrita. Abantailarekin iritsi dira azken luzera ere, eta guztia aldeko zutela zirudienean, Getariako Esperantza-k bere izenari ohore eginez, helmugaratzeko bukatzeko metro gutxi falta zirenean, San Pedro gainditzera egin du abiada bizian eta proaren muturra sartuta bandera bereganatu du.\nBigarren txandan atera da Delteco-Zumaia, eta 20:51,29ko denboran amaitu ditu lanak. Hirugarren geratu da bere txandan eta, sailkapen orokorrean, berriz, zazpigarren. Ligako sailkapen orokorrean zortzigarren doaz Telmo Deunekoak, momentuz.\nAtseden hartzeko asti askorik gabe, bihar izango dute hurrengo estropada KAE 1 ligako ontziek Orion, 11:30etik aurrera. Gaur arratsaldean, berriz, ETE ligako arraunlarien txanda izango da Zumaian bertan, eta Telmo Deuneko emakumezkoen trainerua aterako da lehiara, 18:00etatik aurrera.\nSan Pedro 20:07,64\nSan Juan 20:38,35\nDelteco Zumaia 20:51,29\nOrio Orialki 20:59,32


Funtzionario publikoek eragindako giza eskubideen urraketen biktimen aitortza eta erreparaziorako eskaerak aurkezteko epea ireki dute — Zumaiako Udala\nFuntzionario publikoek eragindako giza eskubideen urraketen biktimen aitortza eta erreparaziorako eskaerak aurkezteko epea ireki dute\n1960 eta 1999 urteen artean jazotako eskubide urraketen kasuak aurkeztu daitezke Eusko Jaurlaritzan. Egiari Zor Fundazioak tramitazio prozesurako laguntza eskaini die eskaera aurkeztu nahi dutenei.\n16/2016 Legeak Euskal Autonomia Erkidegoan 1978 eta 1999 bitartean izandako motibazio politikoko indarkeria egoeran giza eskubideen urraketak jasan dituzten biktimei errekonozimendua eta erreparazioa ematea du xede 12/2016 Legeak. Deialdiak, ordea, 1960tik aurrera jazotako gertaerak barnebiltzen ditu.\nNork eskatu dezake?\nZio politikodun indarkeria-testuinguru batean giza eskubideak urratu zaizkiela uste dutenek, egitateak inguruabar hauetan jazo baldin badira:\nGertaera Euskal Autonomia Erkidegoan jazo bazen, edo, kanpoan gertatuta ere, biktima une hartan Euskal Autonomia Erkidegoan erroldatuta bazegoen edo bertan 10 urtez bizi izan bazen.\nGertaerak data hauetan jazo baldin baziren:\n1978ko abenduaren 29tik 1999ko abenduaren 31ra bitartean, eskaerak aurkezteko ohiko epea bi urtekoa da, 2019ko irailaren 27tik aurrera.\n1960aren eta 1978aren artean,\nekainaren 12ko 107/2012 Dekretuan ezarritako betekizun guztiak bete arren aitortza eta erreparazioa eskatu ez edo epez kanpo eskatu zituztenek eskaerak aurkeztu ditzaten. Eskaerak aurkezteko ezohiko epea, 2019ko apirilaren 17tik 2020ko apirilaren 16ra.\n12/2016 Legearen betekizunak bete arren ekainaren 12ko 107/2012 Dekretuak babesten ez zituen biktimentzat. Eskaerak aurkezteko epea, 2019ko irailaren 27tik aurrera.\nGiza eskubideak urratu zituzten egitateetan funtzionario publikoek beren zereginak betez edo beren zereginetatik kanpo parte hartu bazuten edo taldean nahiz isolatuta, bakarrik eta kontrolik gabe jarduten zuten partikularrek parte hartu bazuten.\nEta, horren ondorioz, pertsonen bizitza edo horien osotasun fisiko, psikiko, moral edo sexuala kaltetu bazen.\nEskaera pertsona kaltetuak aurkeztu beharko du. Baina pertsona kaltetua hil egin bada, haren ahaideek tramitatu ahal izango dute eskera. Kasu horretan, eskaerarekin batera, biktimaren heriotza-ziurtagiria aurkeztu beharko da, baita hildakoaren eta eskatzailearen ahaidetasunaren adierazten duten ziurtagiriak ere.\nNola aurkeztu eskaera?\nBiktima izaera aitortzea nahi duten eskatzaileek eskaera-idazki bat aurkeztu beharko dute: euskadi.eus atarian elektronikoki bete dezakete, edo, bestela, egoitza elektroniko berean deskargatu dezakete eredu normalizaztua, eta Zuzenean edozein bulegotan aurkeztu.\nEskaeran, giza eskubideak urratu zireneko inguruabarrak azalduko dira, eta Legean erregulatzen den biktima-izaera erakusteko garrantzitsutzat jotzen diren txostenak, ziurtagiriak etea dokumentuak erantsi.\nBalorazio Batzordeak eskatzailearengana jo ahalko du, bai informazio gehiago eskatzeko, bai elkarrizketa egiteko.\n1979aren eta 1999aren artean gertatutako kasuetarako epea: 2019ko irailaren 27an, bi urteko epea ireki da 1979ko urtarrilaren 1etik 1999ko abenduaren 31ra bitartean jazotako kasuen eskaerak aurkezteko.\n1960-1978 artean gertatutako kasuetarako epe gehigarria:\nLegea indarrean jarri ondoren, hamabi hilabeteko ezohiko epea ireki da (2019ko apirilaren 17tik 2020ko apirilaren 16ra), ekainaren 12ko 107/2012 Dekretuan ezarritako betekizun guztiak bete arren aitortza eta erreparazioa eskatu ez edo epez kanpo eskatu zituztenek eskaerak aurkeztu ditzaten. Ezohiko epe hau 1960aren eta 1978aren artean biktima izan zirenentzat baino ez da.\n2019ko irailaren 27an, bi urteko epea ireki da 12/2016 Legearen betekizunak bete arren ekainaren 12ko 107/2012 Dekretuak babesten ez zituen biktimentzat.\nInformazio gehiago eta tramitaziorako laguntza\nEusko Jaurlaritzaren Giza Eskubideen, Bizikidetzaren eta Lankidetzaren Idazkaritza nagusiak helbide elektroniko bat du martxan, informazio gehiago behar duenarentzat:\nBestalde, Estatuaren orotariko biolentziak jasan dituzten biktimen eskubideen aldeko Egiari Zor Fundazioak, tramitaziorako laguntza eskaini die eskaera aurkeztu nahi dutenei. Harremanetarako bi bide posible daude:\n944 045 363\nLegearen eduki osorako sarbidea - 1\nLegearen eduki osorako sarbidea - 2


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Elektrizitatea eta Elektronika (Lanbide Arloa)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Elektrizitatea eta Elektronika (Lanbide Arloa) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Generoa / Forma: Curriculumeko baliabideak\nAutomatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


Pilota-jasotzaile eta kadien lanak - Ahotsak.eus\nPilota-jasotzaile eta kadien lanak\nPilota-jasotzaile eta kadien lanak
Golfean pilotak jasotzeko lanean aritzen zirenek zer lan-mota izaten zuten azaltzen du. Kadiek egiten zituzten lanak. Kadi on batek aholkuak eman behar dizkio jokalariari. Lanbide heziketan hasi zenean utzi zion golfeko lanari.
\nHizlaria(k): Murua Arregi, Imanol\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZAR-033-017 kodeko bideoa nahi duzula aipatzea: ahotsak@ahotsak.eus\nGolfean pilotak jasotzeko lanean aritzen zirenek zer lan-mota izaten zuten azaltzen du. Kadiek egiten zituzten lanak. Kadi on batek aholkuak eman behar dizkio jokalariari. Lanbide heziketan hasi zenean utzi zion golfeko lanari.\nData: 2005(e)ko maiatzaren 31a\nGaia(k): Familia eta harremanak » Lagunartea eta familia » Umetako lanak , Aisia » Kirola » Beste kirol batzuk\nRekojepelotas ibiltzen nintzanian, hasi goizeko zortzitan edo beatzitan. Aurrena in behar izaten nin tenisa markatu. Oseake hango bertako langilliekin-ta lagundu markatzen. Egunero-egunero markatzen huan, zeatikan oain dagon lurra zea hori, bestela egunez ibili eta borratu iten dek /itek/ hori, eta egunero hori markatu. Eta gero pelotak jaso, egun guziyan han, ordu pila bat. Eta gero pixkat... Hori rekojepelota nintzanian. Gero kadi nintzanian, poltsa bizkarrian hartu eta, ba, lagundu. Hor iten duena, profesion... Geo, ba, pixkat hi ona baldin bahaiz o ikasten baldin badek o zea, izate haiz, kadiya izaten dek ez poltsa eamateko bakarrik, dek jokalariyan asesoria izaten dek kadiya, ona baldin bada. Jolariyai esan ber tziok ze makil jokatu ber dun, green-an daonian noa jo ber dun patak eroitzeko. Kadi onak izan behar du asesore. Horreatikan hoinbeste pagatzen diyoe hor. Nahiz profesionalak izan, aldamenian kadi ona eukitzia oso inportantia da, zeren bera dudan baldin badao, jokalariya dudan baldin badao, kadiyak dudik ez du in ber. Kadiyak, ekibokatzen baldin bada ere, esan ber diyo dudikan gabe. Zeatikan bestia dudan baldin badao eta kadiya ere dudan baldin badao, buruan dudan jokatzen ai baldin bada, ziur edo probalidade haundiya dao golpe bat faillatzeko edo behar bezela ez jotzeko. Oseake gauza bat inportantia da jokalaiyantzako seguridadiakin jotzia. Eta gero noizian behin gertatzen da ”Aiba dios, ekibokatu in nauk makillakin, fuertegi jotzeko makilla”. Orduan “viene la bronca”, kadiyak eman baldin badiyo hori, ba... Eta hori beaientzako... Baiña zailla da ekibokatzia, profesionalak-eta ya oso... baiño batzutan haizia alde daolako edo zea daolako batzutan pasa iten dia edo motz gelditu, nahiz ondo jo. Hori oso inportantea da hauentzako, hoinbeste diru jokatzen dituen... Guretzako… guretzako oso inportantia zan! Ez guretzako, señorituantzako, jokatzen zun señoritua edo señoritantzako. Guk haiei señoritua eta señorita esaten giñan, e! Eta hori, ba, ni kadi izan nit... oseake, rekojepelota bi urtian izan nitzala zortzi eta beatzi urtekin eta kadi lau urtian hamar, hamaika, hamabi, hamahiru. Lau urtian. Gero ya lanbide heziketan hasi nintzanian udaran tailler batea juten nituan, praktikak ikastea. Behin lanbide heziketa hasi nintzanian. Bueno, orduan ez golfea bakarrik Aste Santuko oporretan ni...\nEgilea(k): Unax Otermin Orbegozo (Lizardi Institutua)\nOhikoa zen 14 urterekin lanean hastea\nAsteburutan Txikierdiko tabernan lanean\nBaserriko lanak: lurra prestatu, erein, ebaki...


Euskadiko Irakurketa Publikoko Sareko liburutegi sortu berrientzako liburu-funtsak erosteko diru-laguntzak 2019. - ZUZENEAN - Contenidos ayuda\nEuskadiko Irakurketa Publikoko Sareko liburutegi sortu berrientzako liburu-funtsak erosteko diru-laguntzak 2019.\nAgindu honek udal liburutegi publikoen arloan eskudunak diren edo alor horretako egitekoak esleituta dituzten Toki Erakundeei eta Udalei 2019. urtean diru-laguntzak ematea arautzen du. Diru-laguntza horiek Euskadiko Irakurketa Publikoko Sareko liburutegi sortu berrientzako liburu-funtsak erosteko izango dira.\n50.000,00 euro liburutegi sortu berrietarako liburu-sortentzako.\nDeialdiaren araudia AGINDUA, 2019ko irailaren 11koa, Kultura eta Hizkuntza Politikako sailburuarena, 2019. urtean Euskadiko Irakurketa Publikoko Sareko liburutegietako liburu-funtsak berritu edo/eta handitzeko diru-laguntzak emateko modua arautzen duena.\nLiburutegi Zerbitzua: 945 01 94 71\nProzedura ebazteko eta ebazpena erakunde interesdunei jakinarazteko gehienezko epea sei hilabetekoa izango da agindu hau Euskal Herriko Agintaritzaren Aldizkarian argitaratu eta hurrengo egunetik zenbatzen hasita. Epea igaro eta ebazpenik argitaratu ez bada, diru-laguntzaren eskabidea ezetsi egin dela ulertu beharko dute interesdunek, Administrazio Publikoen Administrazio Prozedura Erkidearen urriaren 1eko 39/2015 Legearen 25.1 a) artikuluan xedatutako ondorioetarako.\nEBAZPENA, 2019ko abenduaren 2koa, Kultura sailburuordearena, Euskadiko Irakurketa Publikoko Sareko liburutegietako liburu-funtsak berritu edo/eta handitzeko dirulaguntzak emateko dena (pdf) [2019/12/17]\n2019ko gastuak jasotzen dituen kontu-hartzailearen edo idazkari/kontu-hartzailearen Justifikazio Egiaztagiria aurkeztu behar da 2020ko urtarrilaren 15 baino lehen. Justifikazio Egiaztagiria (PDF, 1,06 MB)\nGastu horiei dagozkien fakturak\nJustifikazio Egiaztagiria (PDF, 1,06 MB)


Sakana hondakin organikoen balioztatzearen inguruko Europako proiektu bateko kide - Sakana - Guaixe.eus\nSakana hondakin organikoen balioztatzearen inguruko Europako proiektu bateko kide\nGuaixe 2014-12-19 08:02\nKonpostari buruzko ikastaroan etxarriarrak konpostagailuari begira.\nIkerketa, prestakuntza eta lanpostuak sortzeko potentzialtasuna aztertuko dira.\nValorg proiektua aurrera eramateko Sakanako Mankomunitateak eta Europako Batzordeak akordioa azaro akaberan sinatu zuten. Europako Batasunaren prestakuntza bidezko lan sorkuntza markoaren barruan, Progress programan kokatuta dago Valorg proiektua. 18 hilabeteko iraupena izanen du programak eta hura garatzeko Mank-ek 180.000 euro jasoko ditu\nSakanarekin batera Frantziako, Belgikako, Eslovakiako eta Txipreko erakunde, enpresa eta unibertsitateek eramanen dute aurrera. Otsaila hasieran Estrasburgon elkartuko dira guztiak estreinakoz. Estatuko proposamena Mank-ek kudeatuko du eta bera buru duen klusterra sortu du Kerabi eta Vermican enpresekin eta Sakanako Garapen Agentziarekin batera. Proiektuaren buru Hondakin Zerbitzuko Olatz Garde Mazkiaran teknikaria da eta koordinazioaz Iker Manterola garapen agentea arduratuko da.\nKlusterreko kide guztiak prestakuntza lanetan ariko dira; Kerabiko kideak hondakin organiko sortzaile handiekin eta gainerakoak konpostarekin. Bestalde, azterketa lanak\nSakanako Garapen Agentzia eta Mank arituko dira. Azken erakunde horren egitekoa izanen da txostenak erredaktatzea.\nValorg programaren barruan lau jarduera eramanen dituzte aurrera. Batetik, ibarreko hondakin organiko sortzaile nagusiak identifikatuko dituzte eta kalitate oneko banaketa sustatu enpresa edota komertzio horietako langileei zuzendutako prestakuntzaren bidez. Bestetik, Valorg programaren bidez auzokonpost guneen jarraipena egiteko boluntario sarea sortu nahi da, horren truke prestakuntza eskainiz, maisu konpostatzaileak trebatuz.\nArbizuko hondakindegian konpost planta bat sortzeko aukerak aztertuko dira Valorg programaren bidez. Ibarreña sortutako hondakin organiko guztia han konpostatzea litzateke asmoa. Aldi berean, lanpostuak sortzeko ikuspegiarekin, konposta komerzializatzeko dauden aukerak aztertuko dituzte. Azkenik, Europako programa horren bidez hondakin organikoen kudeaketak Sakanan lanpostuak sortzeko duen potentziala aztertuko da.


AMD: "AMDren oinarria rock-and-rolla da; ez 50eko hamarkadakoa, baina rock-and-rolla" - Arrasate - Goiena.eus\nAMD: "AMDren oinarria rock-and-rolla da; ez 50eko hamarkadakoa, baina rock-and-rolla"\nJagoba Domingo 2013-06-26 02:00\nAMD, Aspira Mi Disparo, Arrasateko punk-rock-and-roll talde gazte bat da. Beste hainbat talde bezala, entseatzeko lokal bat lortu eta bertan sartu ziren 16 urte zituztenean, gogoko taldeen kantuak jotzeko. Ordutik hona, baina, sei urte pasatu dira eta dagoeneko AMD ez da gaztetan denbora-pasa moduan sortu zen proiektu bat. Gaur egun, boskoteak kontzertu ugari eskaini ditu eta estreinako diskoa grabatzeko prest dago. Gaur, baina, Arrasateko gaztetxean joko dute, San Juan jaien barruan; horrenbestez, taldea zuzenean ikusteko aukera aparta da.\nNoiz sortu zenuten AMD?\n2007. urtearen bueltan sortu genuen taldea Pellok, Xabinek eta nik [Manex]. Hala ere, Aitor proiektua hasi eta hiru hilabetera hasi zen gurekin abesten; beraz, laurok elkartu ginenean sortu zen AMD. Hasieran, Almen inguruan zegoen lokal batean entseatzen genuen; Aretxabaleta aldera egin genuen jo ahal izateko. Urte politak izan ziren, baina entseatzeko Arrasatetik kanpo joan beharra oztopoa zen, gutako inork ez zuelako autorik.\nHala ere, ordurako beste talde batzuetan ibilitakoak zineten.\nBai; Pello eta Xabin, The Zucchinis taldean; eta ni, Bergaran, beste proiektu batekin. Hala ere, talde hauek ez ziren oso serioak, eta gu zerbait gehiago egiteko nahia genuen. Hori dela eta, elkartu eta besterik gabe jotzen hasi ginen. Denbora aurrera joan ahala, gauzak ondo zihoazela ikusi eta jarraitzea erabaki genuen. Horrez gain, esan bezala, Aitor abeslaria izan da hasieratik eta Jokin ere taldeko partaide izan zen duela hiru bat urtera arte.\nGaur egun, baina, taldearen egoera egonkorragoa da, ezta?\nBai, Jokinek utzi zuenean laukote bezala urte pare bat eman genituen, baina duela zortzi bat hilabete, Gorroto taldean gitarra-jole ibilitako Manex ere gurekin jotzen hasi zen. Horrez gain, orain lokala Arrasaten bertan dugu eta taldeari on egin dio, entsegu gehiago egin ditzakegu eta. Lokala 360 aretoa zenaren ondoan dugu; Arrasateko gaztetxeko lokaletan sartzeko ahalegina egin genuen, baina talde gehiegi zeuden itxaron-zerrendan. Beraz, beste talde batekin elkartu eta bertan sartu gara.\nBeste instrumentu bat taldean sartzeak izan du eraginik musikan?\nBai, zalantzarik gabe. Laukote moduan eman dugun denboran, Pello gitarra-jolea gitarra erritmikoaz, punteatzeaz eta koruez arduratzen zen. Orain, baina, askatasun handiagoa du Pellok, eta Manexek ere kantuei bere ekarpenak egin dizkie eta kantuek indar handiagoa dute, base erritmikoa sendoagoa da.\nZuen musika definitu beharko bazenute...\nRock musikaren askotariko adarren influentziak ditugu. Rock-and-rolletik, hardcoreraino, ska musikatik pasatuta. Bakoitzak musika ezberdina entzuten du eta hori ezinbestean igartzen da. Hala ere, oinarrian rock-and-rolla dago; ez 50eko hamarkadako klasikoa, baina rock-and-rolla, azken finean.\nBeraz, hainbat influentzia batzen dira AMDn?\nBai; influentzia nagusiak, normala den moduan, urteekin aldatzen joan dira. Jotzen hasi ginenean, Codigo Neurotico, MCD, La Polla Records eta Cicatriz ziren. Gaur egun, baina, musika mota gehiago entzuten dugu eta bakoitzak bide batetik jo du. Hala ere, denok gustuko ditugun taldeek hor segitzen dute.\nDiskoa grabatu behar duzuela entzun dugu.\nGutxi barru, Aretxabaletako Nekrosounds estudiora joko dugu, ibilbidean zehar egin dugun kantu sorta grabatzeko. Guztira, 14 kantu izango dira, guztiak gureak, baina elkarren artean nahiko ezberdinak izango dira. Izan ere, azkeneko urteetan egin ditugun kantuak grabatuko ditugu, zaharren eta berrien artean aldea baitago. Azken finean, AMDk orain arte egindakoaren testigantza izango da.\nLehenengo lana izango da; urduritasunik nabaritzen duzue?\nEgia esan, zertxobait, bai; estudio batean sartuko garen lehenengo aldia izango da. Kantuak prest eraman arren, tentsio puntu hori gurekin dugu, baina normala dela uste dugu.\nZergatik aukeratu duzue Aretxabaletako estudioa?\nManex gitarra-oleak bertan grabatu du, eta, emaitzarekin pozik amaitzeaz gain, harremana ere oso ona izan zen. Talde gaztea gara eta medio askorik ez dugula kontuan hartu behar dugu.\nBanaketa nola egingo duzue?\nOraindik ez daukagu zehaztuta; edozelan ere, Teletetxoren laguntza izango dugula espero dugu. Diskoak, gero, Arrasateko tabernetan jarriko ditugu salgai eta zuzenekoetan saltzen saiatuko gara.\nGaur gaztetxean joko duzue; zer aurkituko du bertara gerturatzen denak?\nHasteko, diskoak jasotzen dituen kantu gehienak, eta, horrez gain, ikusleak berotzeko bertsio batzuk joko ditugu, hala nola Kiss, Hertzainak eta Codigo Neurotico. Aukera polita da herriko jaietan jotzea, jende ugari hurbiltzen delako gaztetxera.


200 haurrek hartu dute parte ekainaren 24ko danborradan - etakitto.eus\n200 haurrek hartu dute parte ekainaren 24ko danborradan\nOhitura den bezala, Untzagan hasi eta amaituko da danborrada San Juan egunaren bezperan. Plazan bertan hasiko dira jotzen, gauerdian, San Juan egunaren lehen minutuetan: “San Juan ereserkiarekin” hasiko dira danbor hotsak, Eibarko Musika Bandak lagunduta. Bertan “Diana”, “Donostiako Martxa”, “Pantxika” eta ohikoak diren beste kantu batzuk jo eta gero, Urkizuraino kalejiran joango dira, atzera ere Untzagara buelta egiteko. Bidean Calbeton, Bidebarrieta, Arragueta, Ibarkurutze, Errebal eta Toribio Etxebarria kaleak zeharkatuko dituzte.\nAurten ere Juan Luis Baglietto “Manli” izango da Danbor Nagusia eta Marruko kainoiaren eztanda ere entzungo dugu, plazan bertan bi salba botako dituzte eta. Bestalde, Jon Iraola alkateari lehen aldiz egokituko zaio zuzendari lanetan aritzea, Untzagatik irten aurretik. Ignazio Zuloagaren omenez apaindutako karroza gainean, berriz, Udal Dibujo Eskolako ikasle eta irakasleak, tartean karroza urtero apaintzen duen Leire Kareaga joango dira oraingoan.\nUmeen txanda 24an, San Juan egunean ailegatuko da. Betiko moduan, 19:00etan hasiko da, parte hartuko duten 200 haurrak elkartu eta jarraian. Urkizutik irten aurretik, bertan “Diana” eta “Pantxika” joko dituzte eta “Tatiago” kantuarekin irtengo dira, Ustekabe fanfarreak lagunduta. Lehen geldiunea Ibarkurutzen egingo dute: “Retreta”, “Mutriku herria”, “Danborren polka” eta “Hau dek hau” eskainiko dituzte bertan. Ondoren, 20:00ak aldera ailegatuko dira Toribio Etxebarria kalera eta, “Eibarko Martxa” jo eta gero, atseden hartuko dute, zerbait jan eta edateko.\nAmaitu eta jarraian “Idiarena”, “Debako Martxa” eta “Hau dek hau” joko dituzte. Eta, Untzagara ailegatzean, pregoia irakurri eta han amaituko dute emanaldia, harmailetan daudenentzat jotzen: “Diana”, “Pantxika”, “Idiarena”, “Debako Martxa”, “Donostiako Martxa” eta “Tatiago” piezak eskainiko dituzte bertan.\n« Untzaga Abesbatzak eta Nahaste Music Group gitarra taldeek kontzertua emango dute gaur Zezen plaza berdegune bat jartzeko botako duten iragarpena “gaizki ulertze” bat izan da, Udalaren arabera »


Hogeita hamabost - Nafarroako Hitza Hogeita hamabost – Nafarroako Hitza\n2020, azaroak 27 Albisteak, Iritzia, nafarroa 105\nErraz esaten da hogeita hamabost. Izan daitezke hogeita hamabost segundo: abesti baten sarrera, semaforo gorri batek irauten duena. Izan daitezke hogeita hamabost minutu: kafe azkar bat ezagun batekin, herritik hirirako bidea, zazpi abesti. Izan daitezke hogeita hamabost egun: hilabete pasatxo, lagun hura ikusi gabeko egunak, bidaia luze bat, egutegian markatzen ditugun egunak. Izan daitezke hogeita hamabost hilabete: ia hiru urte, mundua hankaz gora jartzeko adina denbora, geure burua guztiz aldatzeko denbora ematen duena. Baina hogeita hamabost urte pasatu dira. Hogeita hamabost.\nHogeita hamabost urte: bizitza oso bat. Haurtzaro bat, nerabezaro bat, gaztaro bat. Denbora luzea pertsona baten bizitzan. Hiru hamarkada eta erdi. Erraz esaten da: errazegi.\nBizitza lapurtu baterainoko distantzia ere izan daitezke hogeita hamabost urte. Duela denbora hori, batzuk ez ginen jaioak. Baina Mikel Zabalza desagerrarazi zuten, haren bizitza segatu eta gure herriko orrialde beltz horietako bat idatzi zen. Idatzi zen, hori ere desagerrarazi nahi izan bazuten ere. Egiarik ez dagoen arren, justiziarik egon ez den arren, erreparaziorik ez badago ere. Historia guk geuk ere idazten ahal dugulako, eta horretan ari garelako.\nBaina hala da: hogeita hamabost urte egia jakin gabe, zer gertatu zen ofizialki jakin gabe. Familia batek, eskualde batek, herri batek jakin gabe. Egia argitara atera gabe, eta borrokan.\nHogeita hamabost urte eta omenaldiak urtez urte. Hogeita hamabost urte, eta Mikelen atxiloketa eta ondorengo desagerpena: egun infinitu horiek, amaiezinak, imajinatu ezin dudan ezinegona sortzen dutenak. “Zer egin diozue?” galdera buruan. Torturaren errealitate gordina, Intxaurrondoko iluntasuna. Galdutako objektuak. Bertsio ofizial grotesko eta sinestezin bat (heriotzaz ari ez bagina barrea ere eraginen lukeena). Ibai bazterrean aurkitutako gorpu bat. Bizitza segatu bat.\nBeste bizitza segatu bat. Eta ondorengo ibilbide luze hori: justiziaren bila ibiltzea. Estatu-sekretuak. Estoldak, kuartelak, tortura gehiago. Tortura sistematikoa. Bizitza markatuak. Ion Arretxe, Idoia Aierbe. Urte hauetan guztietan egiaren, justiziaren eta erreparazioaren atzetik ibili den familia, ingurua, komunitatea. Omenaldiak, lore eskaintzak eta urteurrenak. Bata bestearen atzetik.\nDokumental bat, kronika lazgarria pantailara eraman duena, dotore eraman ere. Hori ere behar dugulako: zer gertatu zen jakin, ikertu, kontatu eta jaso. Belaunaldiz belaunaldi pasa, lekukoa eraman.\nIdazten jarraitu, kontzientzia hartu, lau haizeetara zabaldu. Azken finean, hori ere ezinbestekoa delako: ez dadin ahanzturan erori. Mikelek bizirik jarrai dezan gu guztion memorian. Gure memoria kolektiboan. Oroimena ere hori delako: gu guztion buru eta gogoan Mikel Zabalzaren memoriak, herri honetan gertatu direnen memoriak, bizirik jarraitzea. Hogeita hamabost, eta hogeita hamabost, eta beste hogeita hamabost urtez.


arrazakeria | Ruben Sánchez Bakaikoa\nPosts Tagged ‘arrazakeria’\napirila 8, 2014 arlotea\tIruzkin 1\nLozorroan urte batzuk eman eta gero, Europan azken urteetan, -krisi ahalguztiduna herritarrak baztertzen eta pobretzen ari den heinean-, ezkerra altxatu eta apurka-apurka ari da mobilizatzen. Apurka-apurka badoa berriz ere klase-kontzientzia pizten, honezkero ez gara hain “kontsumitzaile”, eta hain “hiritar”, behekoak baizik: langabetuak, emakumeak, pobretuak…\nTamalez faxismoak ere “krisi” garaiak baliatzen ditu bere giharra sendotzeko. Gainera ezkerrak lo zorroan pasatutako urteak, faxismoa borroka ideologikoa egiten eta irabazten ibili da. Beraiek bietan jarrai ibili dira. Eta dabiltza. Gehiago irakurri…\nMailak:gora herriak! Etiketak: arrazakeria, europa, europar batasuna, herrien europa, ultraeskuina\nazaroa 5, 2013 arlotea\tUtzi iruzkina\nGure irrika eskatologikoek eraginda edo, herri arteko puzker txapelketak egiten ditugu batzuetan. Zein ote da puzkerrik kirastunena, zaratatsuena, luzeena? Adibidez, zein da, edo izan da, Euskal Herriko alkaterik guayena? Baionako Grenetarrak, Bilboko Azkuna, Donostiako Odon, Bidasoaldeko Kerejeta eta Santano, Iruñeako Barcina? Ez dago erreza!\nEta Gasteizkoa? Ba Gasteizkoa Javier Maroto da, PPrekin heldu zen Gasteizko alkatetzara, a priori ez zuen ematen jatorri ederra. Baina, bitxia, heldu eta berehala Gasteizko txosnek eta Gaztetxeak bertan jarraituko zutela esan zuen. Gutako asko asko harritu ginen adierazpenekin, eta gure kanpoko lagunekin herri arteko puzker txapelketari ekin genion: begira hango PSOEko alkateak nola alarde matxista bat babesten duen, begira hango PNVkoak nola botatzen duen gaztetxe bat lurrera, begira UPNkoa hiri bat suntsitzen… ez gaude hain gaziki PPrekin!\nBaina zetaz jantzitako tximua tximu denez gero, azken aldian, Maroto style-ren beste bi ale ezagutu ditugu:\nAurrena udazkenfest “Arabako elkartasun gaua” ustezko arrazoi teknikoengatik galarazi izana. Baina ea ba: arrazoi tekniko hutsak arazo bakar baziren, zergatik aipatu zuen jaialdi horren balizko etekina nora bideratuko zen? Eta hilabete batzuk lehenago eskatutako baimenak zergatik 3 egunen faltan ukatu? Norbaitek irudikatu ahal du jazzaldia edo Azkena Rock Festibalarekin antzekorik?\nBigarren alea, udalak denda “tradizionalak” babeste aldera (hona Bidasoa aldeko “betiko”-en beste aldaera bat), txinatar dendak, mintza-tokiak eta kebab-ak zaintzapean edukiko dituela, arauak betearazteko-eta.\nBeraz “betiko” dendek duten arazoa, etorkinek zabaldu dituzten negozio horiek dira?\nIzan ere, maiz hitz egiten da krisi garaian ezkerraren gorantza joateko aukeren gainean, eta oso gutxi faxismoaren aurrera pausoez. Faxismoaren baldintzetako bat da giza talde bat hartu eta hura zapaltzea.\nUste dut denok bat gentozkeela “betiko” komertzioari eragiten dioten krisiaren jatorriak honako batzuk izan daitezkeela esatean: krisi ekonomiko globala eta ekonomiaren atzerapena, langabezia, superfizie handien ugalketa, lokalen prezioak, zerga handiak… Jakina horiek aldatzen hastea, baino errazagoa da etorkinen negozioen kontra egitea.\nHedabideetan Javier Maroto Gasteizko alkatea agertzen da horrelako gauzez hitz egiten normaltasun osoz, eta nik arrazista dela esango banu, erradikal, muturreko, liskar-zale izango nintzateke. Beraz, isilduko naiz.\nBihar etxe azpira jaitsi eta beltz-pakistandar-txinatar edo auskalo nongo baten negozioa itxiko d(ut)en isiltasun berberaz.\nMailak:herrigintza Etiketak: arrazakeria, maroto, udazkenfest\nEusko labeldun arrazakeria\notsaila 24, 2013 arlotea\tIruzkin 1\n*GAUR8-rako eginiko zutabea.\nAna Urkizak idatzitako artikulu polemiko haren harira lagun batek idatzi zuen eusko arrazakeria enkriptatuta dagoela eta batzuetan bat-batean argitzen dela.\nBetor egurraren aurretik, nik nire lagun Drissi Euskal Herrira heldu zenean esan niona: ‘Zuk Driss euskaraz egiten baduzu, euskaldun gehienentzat euskalduna izango zara, laguna izango zara, baina erdaraz egiten baduzu, erdaldun gehienentzat moro bat izango zara’. Gehiago irakurri…\nMailak:herrigintza Etiketak: ana urkiza, aritz galarraga, arrazakeria, nekane amaya


Pierra Menta 2018 4. etapa\n- maiatzak 07, 2018\n2018/03/17 Larunbata. Azken eguna, snif snif\nEspektadorian eguna izaten da hau. Telesillak goizeko 4tan zabaltzen ditxue Grand Mont ingurua jendetza inguratzeko. Baina gaurkuan berriz ere eguraldixak txarrera egin dau eta euri-elur artian ibiliko gerala dirudi. Argi dago ez dogula Grand Monteko ertza egingo, are gehiago, 1700mtatik ez gera pasako.\nLehenengo igoera izan ezik, ondorengo hirurak eski pisten inguruan bueltaka egingo ditxugu, lehenengo telesilla iristen dan puntura arte.\nTartian oinezko zatitxo batzuk eukiko omen ditxugu. Ikusi bihar aber zer dian\nAzken etapa da jada. Gorputza ez dot oso gaizki sentitzen, ohituta eguneroko palizetara. Baina nahi eta nahi ez, bezperako agoniak faktura pasa ahalko dit akaso. Edozein kasutan, azken eguna, geratzen dianak emateko eguna.\nBezperan fokekin arazuak euki ondoren, helmugara iritsi eta fokak erostera jun nintzan. Berriz arazo bera ez dot euki nahi!!!\nPierran materixaletan danetik eta merke daola pentsau arren, nik nahi nitxuan fokak ez nitxuan aurkitxu, eta beste batzuk erosi nitxuan. Nere eskixentzat bihar nuana baino 2mm estuaguak zian. Probatu nitxuan eta apenas igartzen zan alderik, beraz, horietxek hartu nitxuan.\nIrteera txukun in Le Chornaiseraino, ondoren korrikalditxo bat, eta lehenengo igoeratxua.\nLehenengo igoeran gorputza ez daola nahi bezela konturatzen naiz. Baina tira, berotu ahala soltatzen jungo dan esperantza daukat\nNi atzeratxuo, eskerrik asko animatzailieri!!!\nBaina elurra ez dao erretz. Elur hezea eta oso zapalduta. Leku askotan eskixak labain itxen dia. Nik daukadan teknikakin, ez da normala. Foka estuegixak diala hori itxeko arrazoia pentsatzen dot. Halere, jende asko labaintzen dala ikusten dot gaurkuan. Danok antzera, danok foka estuegixekin ote guaz? kar kar kar\nLehenengo igoera motxa da. Basotik jeisten hasi gera, baina hain motrolloian, jeitsiera teknikua, elur bustixa begixetan sartzen, eta jendiak edozein lekutatik pasau nahi gaitxu. Norbaitek kolpe bat eman eta mina hartzeko bildurrez guaz, azkenengo eguna izan arren. Hainbeste jenden artian eta hain leku estuan bajatzia oso estresantia da. Lasterketa aurrera dixen heinian ez dia halako pillaketak egoten, baina hasiberri, gerria da hau!!\nAxi eta Angelen inguruan gabiz gaurkuan ere.\nZelai batera iritsi, errepideraino eskiatzen bajau, eta eskixak eskuan hartzeko esan digute, metro batzuk korrika in ondoren, beherago jarri bihar ditxugulako\nErrepidetik antxitxika bajau, maldatxo bat ixo eta eskixak jarri bihar ditxugu. Maldan gora Javi ipurditik bultzaka hasi jata. Gustau bihar jakola dirudi, kar kar kar.\nKorrika berriz ere harrapatu ditxugu Angel eta Axi. Elurtutako pendiza bat ixo eta eskixak jarri bihar ditxugu. Baina Javiri Altitoyan belaunian indako mina bueltau jako. Betiko zalantza, meniskua? kruzaua? zer ete da? Ez forzatzeko esaten diot. Berak esaten dit Oierrek (fisiuak) esan diola mina besterik ez dala! baina segun zela apoiatzen duan, pintxazua eman eta indarripe geratzen da eta ixa erori.\nEskixak jarri arterainoko metro gutxixak ezinian in ditxu. Axi eta Angel aurrera dixez, baina oinguan hori gutxienekua da. Javin belaunak kezkatzen nau. Udan korrika makina bat konpromezu dauzka, beretzat denboraldi fuertiena aurretik dauka, eta ez nuke nahiko aberixa bat itxia pistetan bueltaka ibiliko geran etapa batengatik.\nBaina Javi beste kasta batetakua da! Eskixak jarri eta baguaz behera.\nMetro gutxixan Arecheseko pistetako parkinian gaoz. Nere eskixak hartu, eta Javina nua eskixak kentzen laguntzera. Kamaradun bat etorri jata Vibram Vibram ohiuka.\nPetuagatik antolakuntzakua dala begitantzen jata, edozein kasutan, Vibram? Javi Javi señalatzen diot, baina honek kasu askorik ez, eta neri grabatzen hasten da.\nEskixak kentzen lagundu eta antxitxika abantatzen gera. Korrika Javin aurretik abantau naiz, eta kamara nere atzetik, kar kar kar. Saiatu naiz esaten Javi dala famosua, baina ez dirudi ideia harrapau dabanik, kar kar kar\nParkina zeharkatzen, Vibrameko kamara atzetik neri segika\nJavi dator ondoren\nParkina zeharkatu eta eskixak jarri bihar ditxugu telesillan beheko partian.\nPistetara allau, eta ez omen ditxugu eskixak jarri bihar, oinez dauzkagu 150m inguru goruntz. Zati honetan Javi ondo ikusten dot, eta tiratzen hasten naiz jendia eskumatik aurreratzen. Berriz ere Axi eta Angel harrapatzen ditxugu hemen. Ondoren eskixak jarri eta gora!\nMateo Jacquemoud (pierra birritan irabazita daukana) eta aitxa Daniel bikote itxen ari dia aurten, eta eurekin ere suertatu gera gaur igoera askotan.\nEskixak jarri eta pisten ondotik guaz. igoera zuzenak huella irregularretik. Noizipeñetan patinatzen jata eskixa. Normalian teknikua daonian primeran juten naizela, baina gaur ez nua batere ondo, Berriz pentsatzen dot fokengatik izan leikela edo indar faltagatik? edozein kasutan, oso deseroso nua. Baina gure erreferentziak ere gertu dixez. Danok palizatuta gaude onuzkero\nIgor eta Joseba, halere, gaurkuan ikusi ere ez.\nEta igoera honen goiko partera allatzen ari gerala jendia entzuten hasi gera. Grand Mont egin ez arren, jendia oso fidel, hemen daoz animuak ematen!!!\nLe Cuvyn aldaketa in eta beheruntz. Pistatik hasten gera bajatzen\nBeheruntz bastoiak jazten\nBaina laster sartzen gera telesillapeko bañeretan. Demaseko bañeratzarrak daoz, baina oin lasaixo guaz. Igartzen da lasterketa luzatzen hasitxa daola\nHurrengo igoera, atzeko alde batera juten gera, eta kortafuegos batetik sartzen gaitxue. 300m inguru oinez eskixekin bizkarrian. Hauek asmatzen ditxue halako ibilbidiak asko mobitxube. Demasa!!\nOinezko aztarna ere ez dao onenian, hezetasuna eta jendiak zapalduta, izozten hasitxa dao. Indarrak ere justu, baina usten dot ixoera honetan ere aurreratu dogula baton bat.\nEta porteuan goiko partian gaztiak hasten dia gu harrapatzen. Ahal dan neurrixan pasatzen uzten diegu.\nGure arteko komentarixua: Espero hurrengo jeitsiera ez itxia hauekin batera. Gaztiak bai bajatzen diala zoruan pare (gu ere adin horrekin!!) eta aurrian hartuta eramango gaitxuen bildur gera\nEskixak jarri Le Cuvyraino fokeatzen ixo bihar gera. Ez da asko falta eta jendia animatzen entzuten dogu. Berriz puntu berdinian gaoz!!\nEuskaldunak ere han pasillua itxen!! Mila esker!!!\nGorkak ere disfrutatzen, gazta fundidua eta ardo berua!!\nEta gu ere sufrimenduakin disfrutatzen!!\nAtzekaldera bajatzen gera (St Guerin alderuntz), jeitsiera gaitz batetik berriz ere. Jacquemoud aitxa semiek estilo handixakin pasatzen gaitxue.\nParian daukagu azken igoera, eguneko azkena eta 2018ko pierrako azkena!! Guk ere azkenak eman bihar.\nBaina Javiri belaunak pintxazuak ematen dizkio. Goruntz guazela pintxazo batekin erori eta metro batzuk bueltaka jun da baso aldapatsu honetan. Baina Javi beste kasta batekua da. Jaiki eta erretz harrapatzen nau, pintxazorik ematen ez dionian.\nHalako batian komentarixo bat entzuten diot antolakuntzako bati. "Kilian est blesse" edo horrelako zeoze.\nMetro batzuk gorago, zelai batian, ezkerretik jeitsi geran lekua ikusten da, oindiok jendia jeisten. Zelaixan eskumatik guaz gu azken igoeran, hemendik daoz igoera markak. Lasterkari bat dao antolakuntzakuekin, exerita, manta termiko batekin.\nGu Jacakuekin guaz pikauta. Bada ezpada, ez diot geldik daonari begiratu nahi, edozein dala ere, hotzez eta minez sufritzen egongo da, eta atenditxuta dao, eta gu pierra bukatzen ari geran pozakin. Ez jata batere justua begitantzen.\nBere parera allatzian, Jacakuak ezagunak antza, ANIMO ESOS VETERANOS!!! esaten dau. Efektibamente, Kilian da. Hotzez akatzen daola ezagun deu, eta halere animuak ematen!!\nHau bai tipua!! Kasti!!\nBerriz allau gera Le Cuvyra, azken fokak kendu, eta helmugara guaz!!!\nAzken jeitsiera oso teknikua berriz. Baina ya dana berdin jaku. Osorik allau eta ospatu!!! Le Chornais pasatu, errepidia gurutzatu, Marianon aldapa patinatzen ixo eta hor dao helmuga OEOEOE\nEgun edarra!!! Elegantia!!!\nVibrameko Nicola zain helmugan. Mila esker!!!\nDenboraldi arrarua izan da, baina Pierra mundiala!!! Asko dao hobetzeko. Baina kontutan hartzen aurten apenas entrenatu dotela, ezin dot sinestu 85.egin dogunik. Urterokua...aiii entrenatzeko astirik eukiko baneu... Baina, entrenatzen edozeinek egin dezake. Horretarako ez nago ni, kar kar kar\nAzkenian Josebak eta Igorrek minutadia sartu digute. grrr, amorru pixkat ematen dau, baina hauek oso eskiatzaile onak dia. ZORIONAK BIKOTE!!!\nHemen GPS datuak\nEta hemen bideuak\nEta jarraixan beste bizipen bat kontauko dizuet:\nAurten Vibramek, Javiri esker, goitxik behera ekipatu nau, eta trukian argazki eta bideo batzuk ataratzeko eskatu die. Nere katxea altua da ikusten dozuenez, kar kar kar.\nLasterketa ondoren dutxatu, bazkaldu eta Vibrameko Staffa dauan etxera jun gera grabatzera. Gainontzeko eskiatzailiak, eskiatzailiak dia. (Gu, Javi korrikalarixa, eta ni botillerua, kar kar kar). Nesketan irabazi duan Katian dao, eta mutiletan aurre aurrian ibili dianak. Gaurkuan fitxaje berrixa falta da, nesketan 2.in duan Laetitia\nArgazki eta bideo saiuan Pierran lehenengo 10etan sartu dan jendiakin\nKatiakin, nesketan irabazlia\nEsperientzia politxa izan da. oin aber emaitza zelakua urtetzen dan\nJustu justu eman digu astixa sari banaketarako. Guri bost, baina beste danak oholtzara ixo bihar zian eta...\nGorkak etorri dia eta Beauforteko kiroldegira jun gera. Gaurkuan elurra botaala daonez barruan izango da sari banaketa, eta ondoren luntxa\nLuntxian, dolomitetako italiarrekin topo in dogu, eta hauekin bukatu dogu ardaua edaten. Kontaktua ere hartu dogu, hurrengo neguan euren etxera juteko eskiatzea!!!\nGabian berriz ere Vibramekuekin daukagu afarixa. Gorkak laga bihar izan ditxugu afaltzera juteko, baina ez dia galdu. Hauek bai sasoia!!!\nAfaldu eta Vibramekuen etxera jun gera lotara. Bixar beste saiotxo bat daukagu berriz ere kamarekin\nLehenengo kalietan argazkiren bat.\nOndoren telesilla hartu eta Le Couvyra ixo gaitxue. Markentzat danez,oparitu diguten material guztixa hartu dogu. Nik eskularru zurixak hartu ditxut, eta telesillako kabletik grasa tanta batzuk jausi jataz justu guante zurira eta praketara. Joeee, pirulo, ke liadaaaa!!! Baina tira, ez da nere errua izan, eta aurrera!!\nDronea aireratu eta hasten da gure "lana"\nLaetitia ere grabaketa saiuan.\nHotza pasatu genduan, baina esperientzia politxa, argazkixak mundialak behintzat!!!\nBehera ahalik eta bizkorren bueltatu ginan, 10 orduko biajia aurretik zaukagun eta.\nFurgonan sartu eta aide!!! Etxera!!! Danok poz pozik!!! Aber hurrengo urtian etortzeko aukerarik daukagun!!!\nDagmara Fafińska 2020(e)ko martxoakren 18(a) 06:45\nMoskowa Cerbillonara eskiekin


Idiazabal Gaztaren Ibilbideak zailtasun maila ertaina du 6tik 4 etapatan, eta handia gainontzeko bietan, 20 kilometrotik gorako etapa bakarrak baitira, besteak beste. Mendi Ibilbidea da hein handi batean, baina zati urbano dezente ere baditu. Hortaz, lokatza izan dezaketen baso pistak, belardiak, harri solte txikiak dituzten bidezidorrak edota hormigoizko errepideak aurkituko dituzue.\nKlima, eguraldia, tenperatura eta hezetasuna ere kontutan eduki behar dira. Kostaldeko Klima Atlantikoa dugu eta prezipitazioak ugariak dira. Jakinda barnealdean eta dezenteko altueran gaudela, tenperaturak beroagoak eta hotzagoak ere badira gure inguru hauetan. Udan 30º-tik gorako tenperaturak egin ditzake, baina 0º edo hortik beherako tenperaturak ez dira arraroak neguan, batik bat Aralar eta Aizkorriko parke naturaletan, altuera tarte gehienetan 700-1200 metrotan kokatzen baita.\nDenetarikoa da alojamenduen tipologia; 4 hotel (Arantzazun bietako bat aukeratu beharra dago), 2 nekazalturismo eta parketxe bat. Ibiltarientzat erraztasunak jarriko dituzten arren, gehienbat garbitasunari dagokionez esfortzu txiki bat eskatzen dugu.\nJarraian gomendio praktiko zerrenda bat proposatzen dizuegu:\nTrekking-erako arropa eta oso astunak izan gabe mendirako oinetako egokiak\nArropa eta objektu gehiegi ez garraio zerbitzua kontratatzen ez bada\nGoizean garaiz hastea etapak eta ilundu aurretik alojamenduetara ailegatzea\nBiderako ura eta elikagairen bat hartzea (alojamenduek eskainitako "pic-nic"-a kasu)\nIbilbideko mapa eta norbere mugikorra beti gainean\nBideko marka zuri-gorriak jarraituz joatea (GR-283ari dagozkionak)\nAdi egon eguraldiari eta prezipitazioei, bideko baldintzak aldatzen baitira; bide irristakorra, lokatza, elurra, behe lainoa, haizea, bero handia,...\nArreta handia bideari erorikoak eta bihurrituak ekiditeko, basoetan lokatz dezente aurki daiteke eta altuerako inguru karstikoetan harri txiki solteak\nIbilbidean egin beharreko geldialdiak egin atseden hartzeko, gogoratu egun osoa dagoela etapa egiteko